title: Sirkku Kumpulainen

text: Sirkku Sointu Kumpulainen (s. 12. tammikuuta 1956 Viitasaari) on suomalainen entinen kestävyysjuoksija. Hän edusti Viitasaaren Viestiä.


title: Sirkku Kumpulainen

text: Kumpulainen voitti Suomen mestaruuskilpailuissa hopeaa 10 000 metrin matkalta vuosina 1984, 1985 ja 1986. Hänellä on myös maaotteluedustuksia. Hän osallistui EM-maratonille vuonna 1986 ja sijoittui 19:nneksi.


title: Päivi Kauppinen

text: Päivi Kauppinen (s. 19. elokuuta 1973) on suomalainen entinen kestävyysjuoksija. Hän edusti Kenttäurheilijat-58-seuraa. Kauppinen saavutti pronssia Kalevan kisoissa 1998 10 000 metrin matkalta. Häntä valmensi Eero Hosio. Hänellä on maaotteluedustuksia.


title: Heidi Strandvall

text: Heidi Maria Strandvall (o.s. Sundberg, s. 1. maaliskuuta 1981 Uumaja) on suomalainen estejuoksija. Hän edusti IF Nykarlebynejden -seuraa. Strandvall voitti Suomen mestaruuskilpailuissa kultaa 3 000 metrin esteissä vuonna 2004, hopeaa 2003 ja pronssia 2005. Häntä valmensi Heino Sundberg. Yleisurheilun Suomi–Ruotsi-maaotteluun hän osallistui vuonna 2004 sijoittuen estejuoksussa viidenneksi.


title: 180 astetta

text: 180 astetta on metalliyhtye Mokoman yhdeksäs studioalbumi, joka ilmestyi 19. lokakuuta 2012. Albumin tuotti Mokoma yhdessä Miitri Aaltosen kanssa, ja se äänitettiin kahdessa eri osassa Hollolan Petrax-studiolla. Albumi nousi Suomen virallisen listan sijalle 1.


title: 180 astetta

text: ”Valkoista kohinaa”- ja ”Punamultaa”-kappaleet julkaistiin digisinglenä ennen albumia. Molemmista kappaleista kuvattiin myös musiikkivideo, jotka tuotti Vasara Films. ”Kuollut, kuolleempi, kuollein” -kappaletta yhtye soitti jo kesän 2012 esiintymisissään.


title: 180 astetta

text: Albumin julkaisun jälkeen yhtye teki ”Kerran vielä pojat ja sitten vielä pari kertaa 2012” -nimisen syyskiertueen.


title: 180 astetta

text: Sanoitukset: Marko Annala. Sovitukset: Mokoma.


title: Suvi Miettinen

text: Suvi Krista Johanna Miettinen (s. 12. helmikuuta 1988 Pieksämäki) on suomalainen kestävyysjuoksija. Hän edusti vuoteen 2012 Jäppilän Urheilijoita, vuosina 2013–2015 Turun Urheiluliittoa, vuosina 2016–2017 Turun Tovereita ja vuodesta 2018 Helsingin Kisa-Veikkoja. Häntä valmentaa Pekka Miettinen.


title: Suvi Miettinen

text: Miettinen voitti maantiejuoksun SM-kisoissa kultaa vuonna 2013 ja 2018 ja oli hopealla 2016. SM-maratonilla hän oli hopealla 2018. Vuoden 2007 sisäratojen SM-kilpailuissa hän saavutti hopeaa 3 000 metrin juoksussa. Miettisellä on myös useampia maaotteluedustuksia.


title: Paula Välimaa

text: Paula Irene Välimaa (o.s. Keihäskoski, s. 14. tammikuuta 1964 Temmes) on suomalainen aitajuoksija. Hän saavutti 100 metrin aitajuoksussa SM-kultaa vuonna 1992, SM-hopeaa vuosina 1984 ja 1991 sekä SM-pronssia vuonna 1990. Sisäradoilla hän saavutti 60 metrin aitajuoksussa SM-kultaa 1984 ja SM-hopeaa vuosina 1980, 1981, 1988, 1991 ja 1992 sekä SM-pronssia vuonna 1985.


title: Paula Välimaa

text: Välimaan ennätys 100 metrin aitajuoksussa on 13,47 s. Hän edusti urallaan Kempeleen Kiriä, Oulun Pyrintöä ja Vähänkyrön Viestiä. Häntä valmensivat Liisa Holma ja Markku Pekkala.


title: Eveliina Peltola

text: Eveliina Peltola (s. 12. lokakuuta 1977) on suomalainen aitajuoksija, joka saavutti 100 metrin aitajuoksussa SM-hopeaa vuonna 2000 ja SM-pronssia vuonna 1998. Hän edusti Kankaanpään seudun Leiskua. Hänen ennätyksensä 100 metrin aitajuoksussa on 13,55. Hänellä on myös kolme pronssia SM-hallikisoista 60 metrin aitajuoksussa. Häntä valmensi Matti Kero. Hänellä on maaotteluedustuksia.


title: Bentsiili

text: Bentsiili eli dibentsoyyli (CHO) on aromaattinen diketoni. Yhdistettä käytetään muun muassa orgaanisessa synteesissä.


title: Bentsiili

text: Bentsiili on kiinteänä keltaisia veteen käytännöllisesti katsoen liukenemattomia kiteitä. Yhdiste liukenee etanoliin ja dietyylieetteriin. Kun bentsiiliä kuumennetaan emäksisissä olosuhteissa etanoliliuoksessa, tapahtuu bentsiilihappotoisiintumisreaktio, jossa siitä muodostuu bentsiilihappoa. Tämän lisäksi bentsiili reagoi muiden ketonien tavoin ja reaktiot voivat tapahtua molemmille karbonyyliryhmille.


title: Bentsiili

text: Bentsiiliä valmistetaan hapettamalla bentsoiinia, jota muodostuu bentsaldehydin kondensaatioreaktiossa, typpihapon tai kuparisulfaatin avulla. Toinen tapa valmistaa tuotetta on bentsyylifenyyliketonin hapetus.


title: Bentsiili

text: Bentsiiliä käytetään orgaanisessa synteesissä muun muassa valmistettaessa bentsiilihappoa ja typpeä sisältäviä heterosyklisiä yhdisteitä. Myös sen nitrojohdannaiset ovat merkittäviä. Bentsiiliä käytetään polymeeriteollisuudessa vapaaradikaalifotoinitiaattorina ja siitä muodostuu vapaita radikaaleja säteilytettäessä sitä UV-valolla. Lisäksi bentsiilillä on käyttöä kosmetiikkateollisuudessa ja myös sen käyttöä eräiden punkkien torjuntaan on tutkittu.


title: 24-luokka

text: 24-luokka oli Britannian Kuninkaallisen laivaston miinanraivaajasluuppiluokka. Se oli muunnos edeltäneistä Flower-luokan aluksista. Luokkaan kuuluneet 24 alusta tilattiin joulukuusta 1916 huhtikuuhun 1917 osana sodanajan hätäohjelmaa. Aluksista kaksi peruutettiin jo ennen vesillelaskua. Luokan alukset nimettiin Epsomin Derbyn voittaneiden hevosten mukaan, mutta luokkaa ei kuitenkaan nimetty Racehorse-luokaksi Amiraliteetin huomattua sekaannuksen mahdollisuuden Racecourse-luokan siipirattain varustettujen miinanraivaajien kanssa siten luokka sai nimekseen 24-luokka siihen kuuluvien alusten määrän mukaan.


title: 24-luokka

text: Edeltäneen Flower-luokan mukaisesti aluksilla oli vain yksi potkuri ja niitä käytettiin lähinnä miinanraivaukseen. Aluksilla oli ohjaushytti kummassakin päässä samoin kuin tykkitornit ja niiden keula ja perä olivat suoria. Niistä valmistui ennen aselepoa vain kymmenen.


title: Satu Sämpi

text: Satu Riitta Aulikki Sämpi (s. 11. huhtikuuta 1975) on suomalainen aitajuoksija, joka saavutti 100 metrin aitajuoksussa SM-pronssia vuosina 1995 ja 1996. Hän edusti Kokkolan Veikkoja. Hänen ennätyksensä 100 metrin aitajuoksussa on 13,82 s. Hänellä on myös pronssia sisäratojen SM-kilpailuista vuodelta 1996. Häntä valmensi Timo Herlevi. Hänellä on maaotteluedustuksia.


title: Alt

text: Alt on näppäin tietokonenäppäimistössä. Amerikkalaismallisissa näppäimistöissä Alt-näppäimiä on yleensä kaksi kappaletta, välilyöntinäppäimen vasemmalla ja oikealla puolella, kun taas muissa näppäimistömalleissa oikeanpuoleinen Alt-näppäin on usein korvattu "Alt Gr" -painikkeella. Alt-näppäintä käytetään alt-koodien tekemiseen ja siihen liitettyjen pikakomentojen toteuttamiseen. Yleisesti käytettyjä Alt-näppäimeen liitettyjä pikakomentoja ovat Windowsissa esimerkiksi tehtävienhallinnan avaava Ctrl+Alt+Del ja avoinna olevia ikkunoita vaihtava Alt+Tab.


title: Virve Pajuharju

text: Virve Pajuharju (s. 3. huhtikuuta 1967) on entinen suomalainen aitajuoksija. Hän edusti Turun Urheiluliittoa. Päälajissaan 400 metrin aitajuoksussa hän on saavuttanut Kalevan kisoissa 1991 ja 1993 kaksi pronssia. Hänen ennätysaikansa on 57,86. Häntä valmensivat Markku Välivehmas ja Martti Raikasniemi.


title: Marjut Pippola

text: Marjut Hannele Pippola (s. 13. helmikuuta 1966 Kokkola) on suomalainen aitajuoksija, joka saavutti 400 metrin aitajuoksussa kaksi SM-hopeaa vuosina 1991 ja 1993 ja kaksi SM-pronssia vuosina 1990 ja 1992. Sisäratojen SM-kilpailuissa hän saavutti 60 metrin aitajuoksussa hopeaa 1990 ja pronssia 1991. Hänen ennätyksensä 400 metrin aitajuoksussa on 57,97 s.


title: Marjut Pippola

text: Pippola edusti urallaan Ykspihlajan Reimaa, Turun Tovereita ja Kokkolan Työväen Urheilijoita. Häntä valmensi Arvo Papunen.


title: Laila Andersson

text: Laila Andersson (s. 17. helmikuuta 1966) on suomalainen aitajuoksija, joka saavutti 400 metrin aitajuoksussa yhden SM-kullan 1988 ja kaksi SM-pronssia 1986 ja 1989. Hän edusti Viipurin Urheilijoita. Hänen ennätyksensä 400 metrin aitajuoksussa on 58,01 s.


title: Noora Tommila

text: Noora Tommila (s. 12. maaliskuuta 1982 Pori) on suomalainen muusikko, joka vaikuttaa useissa yhtyeissä. Tunnetuimpia näistä ovat Eleanoora Rosenholm, jossa hän toimii laulajana, sekä Lowlife Philosophers, jossa Tommila soittaa lisäksi kitaraa. Hän on esiintynyt myös duona Ilona Jokisen kanssa.


title: Noora Tommila

text: Tommila on valmistunut muusikoksi Palmgren-konservatoriosta vuonna 2009 pääaineenaan popjazz-laulu. Hänen isänsä on muusikko Make Tommila. Omien yhtyeidensä lisäksi Tommila on levyttänyt muun muassa Olavi Uusivirran, Jussi Hakulisen, Magyar Possen ja Lapkon kanssa.


title: Noora Tommila

text: Tommila ei ole virallisesti julkaissut omia suomenkielisiä kappaleitaan, mutta esitti yhdessä Ismo Alangon kanssa kappaleensa "Merilaulu" Helsingin Ateneumissa vuonna 2009 järjestetyssä Tommy Lindgrenin kokoamassa "Maa Ilman Kannelta" -konserttisarjassa. Kesällä 2008 Tommila perusti yhdessä ystävänsä kanssa duon My Next Ex. Maaliskuussa 2012 Tommila aloitti kolmen muun naisen kanssa Vittujengi nimisen "hima-rap"-yhtyeen, joka tekee kotikutoista musiikkia GarageBand-ohjelmalla.


title: Minna Nousiainen

text: Minna-Riitta Kaarina Nousiainen (s. 7. heinäkuuta 1971 Tervo) on suomalainen kuulantyöntäjä. Hän saavutti Kalevan kisoissa kolme SM-mitalia, hopeaa 1989 sekä pronssia 1988 ja 1991. Hän voitti yhtä monta mitalia myös sisäratojen SM-kilpailuissa, hopeaa 1991 ja 1992 sekä pronssia 1989. Hänen ennätystuloksensa ulkoradoilta on 15,96 m ja sisäradoilta 16,18 m. Nousiainen edusti aktiiviurallaan Tervon Urheilijat -seuraa.


title: Mari Wahlman

text: Mari Anna Pauliina Wahlman (s. 24. tammikuuta 1979 Pori) on suomalainen kuulantyöntäjä. Hän saavutti SM-hopeaa SM-hallikisoista vuosina 1998 ja 1999 sekä pronssia 1995 ja 1997. Hänen ennätystuloksensa on 15,97  metriä. Wahlman edusti aktiiviurallaan Porin Yleisurheilu-seuraa. Häntä valmensi Esa Wahlman.


title: Kirsi Lindfors

text: Kirsi Lindfors (s. 9. joulukuuta 1975 Pori) on suomalainen kiekonheittäjä. Hän saavutti SM-kultaa 1994. Hänen ennätystuloksensa on 57,68 metriä. Lindfors edusti aktiiviurallaan Kyläsaaren Kajastus -seuraa. Häntä valmensi Voitto Juhala.


title: Katja Dannbäck

text: Katja Hannele Dannbäck (o.s. Tenhonen, s. 18. marraskuuta 1977 Vampula) on suomalainen kiekonheittäjä. Hän saavutti aktiiviurallaan kuusi ulkoratojen SM-mitalia, hopeaa vuosina 1997 ja 1998 sekä pronssia vuosina 1996, 1999, 2000 ja 2002. Hänen ennätystuloksensa on vuonna 2000 heitetty 56,59 m. Dannbäck edusti Vampulan Urheilijoita. Häntä valmensi Seppo Tenhonen.


title: Rosa Rusanen

text: Rosa Rusanen (s. 1992) on suomalainen näyttelijä. Hän näytteli Iida Mustosta televisiosarjassa "Salatut elämät" vuodesta 2011 vuoteen 2016. Rusasen pikkuveli on Rufus Rusanen , joka on näytellyt samassa sarjassa Severi Sievistä vuosina 2011–2016.


title: Rosa Rusanen

text: Rusanen ei hakenut "Salattuihin elämiin", vaan sai kutsun koekuvauksiin hakiessaan sarjassa näytellyttä pikkuveljeään Rufusta kuvauksista.


title: Jonathan Castroviejo

text: Jonathan Castroviejo Nicolás (s. 27. huhtikuuta 1987 Getxo) on espanjalainen maantiepyöräilijä, joka on menestynyt etupäässä aika-ajoissa. Hän aloitti ammattilaisuransa Euskaltel-Euskadi-joukkueessa 2010, edusti Team Movistaria 2012–2017 ja on vuodesta 2018 kilpaillut Team Skyssa.


title: Jonathan Castroviejo

text: Castroviejo sai Espanjan ympäriajossa 2012 kokonaiskilpailun johtajan paidan ensimmäisen päivän joukkueaika-ajon jälkeen. Hän tuli ensimmäisenä maaliin etapin voittaneen joukkueensa Movistarin ajajista. Hän piti paitaa kahden etapin ajan. Hän voitti aika-ajon Espanjan-mestaruuden 2013, 2015 ja 2017. Richmondin MM-kilpailuissa 2015 hän sai joukkueaika-ajossa pronssia ja oli henkilökohtaisessa aika-ajossa neljäs. Hän voitti 2016 aika-ajon Euroopan-mestaruuden ja sai MM-kilpailujen aika-ajossa pronssia. Hän saavutti aika-ajon EM-hopeaa 2018.


title: Jonathan Castroviejo

text: Lähteet: Cyclingbase, Cycling Archives


title: Wreden pasaasi

text: Wreden pasaasi eli Vanha kauppakuja on kahden kivitalon muodostama kokonaisuus Helsingin Kluuvin kaupunginosassa. Nimi tarkoittaa samalla myös korttelin läpi ulottuvaa kauppakujaa (myös muodossa "Wanha kauppakuja"). Pasaasin muodostavat Pohjoisesplanadin ja Mikonkadun kulmassa oleva niin sanottu "Wreden talo" (Pohjoisesplanadi 35) sekä Aleksanterinkadun ja Mikonkadun kulmassa oleva niin sanottu "Centralin talo" (Aleksanterinkatu 46). Vuosina 1888 ja 1892 valmistuneen uusrenessanssityylisen rakennuskokonaisuuden suunnitteli arkkitehti K. A. Wrede, joka oli myös ensimmäisen osan toinen rakennuttaja.


title: Wreden pasaasi

text: Arkkitehtipiireissä kokonaisuus tunnetaan Wreden pasaasina, mutta sen virallisena nimenä on ollut vuonna 1958 järjestetyn nimikilpailun jälkeen Vanha Kauppakuja. Sisäänkäyntien yllä nimi lukee muodossa Wanha kauppakuja. Kansan suussa itse käytävä tunnetaan nykyään myös nimellä ”mummotunneli”. Siellä on useita ravintoloiden terasseja, joiden sanotaan olevan keski-ikäisten juhlijoiden suosiossa. Kujan ravintoloita ylläpitää HOK-Elannon omistukseen vuonna 2013 siirtynyt Center-Inn.


title: Wreden pasaasi

text: Carl Ludvig Engel kaavoitti korttelin 95b entiselle Kluuvinlahden täyttömaalle vuosina 1837–1838. Esplanadin ja Mikonkadun kulmauksessa sijaitsi alun perin professori Nils Abraham af Ursinin itselleen rakennuttama yksikerroksinen asuintalo, jossa asui hänen jälkeensä jalkaväenkenraali J. M. Nordenstam. Aleksanterinkadun kulmatontilla oli nahkurimestari G. A. Dahlin talo. Arkkitehti K. A. Wrede ja rakennusmestari J. H. Helenius ostivat Esplanadin kulmatontin lainarahalla Nordenstamin perillisiltä ja talo rakennettiin 1887–1888 puolessatoista vuodessa. Wrede muutti siihen myös itse asumaan. Hän suunnitteli 1889 pasaasinsa jatkeeksi ns. Centralin talon, jonka rakennutti kauppaneuvos Julius Tallberg vuosina 1890–1892. Sen jälkeen kauppakäytävä ulottui koko korttelin läpi.


title: Wreden pasaasi

text: Kauppakujat olivat 1800-luvulla uusi rakennustyyppi ja Wrede oli tutustunut niihin 1885–1886 eri puolille Eurooppaa suorittamallaan opintomatkalla. Innoittajina saattoivat toimia muun muassa hänen ihastelemansa Brysselin kauppakujat, kuten 1847 valmistunut Galeries Royales Saint-Hubert. Wreden pasaasissa rakennusten sisäpihana toimiva kujatila on 80 metriä pitkä ja 8 metriä leveä. Kokonaisuuden yleisilme on yhtenäinen, mutta kahden talon julkisivujen seinäkoristelut eroavat. Rakennusten tyyli edustaa italialaista palatsia jäljittelevää uusrenessanssia, barokki- ja rokokoo-aineksilla täydennettynä. Centralin talon porraskäytävässä on komeat Salomo Wuorion toteuttamat seinä- ja kattomaalaukset, jotka entisöitiin 1980-luvulla.


title: Wreden pasaasi

text: Wrede joutui myymään taloudellisten vaikeuksiensa vuoksi osuutensa Pohjoisesplanadin kulmatalosta vuonna 1898. Vuodesta 1905 alkaen rakennus oli 1940-luvun lopulle saakka Joutsenen veljesten omistuksessa. Vuosina 1952–1965 osake-enemmistön omisti Oy Machinery Ab ja sen jälkeen Säästöpankkien Keskus-Osake-Pankki (SKOP), joka oli ostanut Centralin talon jo 1925. SKOP:n pääkonttori toimi Aleksanterinkadun kulmatalossa vuodesta 1926 aina 1990-luvulla tapahtuneeseen konkurssiin asti.


title: Wreden pasaasi

text: Suurin osa kummastakin talosta oli alkujaan asuinkäytössä, mutta 1950-luvulla asunnot muutettiin toimistoiksi. Centralin talossa toimi alusta alkaen aina vuoteen 2015 asti ravintola König. Rakennuksessa olivat myös Yleisradion studiot vuosina 1927–1934.


title: Merja Säntti

text: Merja Säntti (s. 22. huhtikuuta 1964 Kauhajoki) on suomalainen kiekonheittäjä. Hän saavutti SM-kultaa 1989, SM-hopeaa kiekonheitossa ja kuulantyönnössä1988 ja SM-pronssia 1987. Hänen ennätystuloksensa kiekonheitossa on 55,64  m ja kuulantyönnössä 14,98  m. Säntti edusti aktiiviurallaan Kauhajoen Karhu -seuraa. Häntä valmensi Reimä Mäki-Äijälä.


title: Astromantic

text: Astromantic on japanilaisen hip hop -yhtyeen m-flon kolmas studioalbumi. Se julkaistiin 26. toukokuuta 2004.


title: Astromantic

text: Albumi oli ensimmäinen, jonka yhtye äänitti laulaja Lisan lähdön jälkeen. Siinä olivat nyt jäljellä vain DJ Taku ja MC Verbal. Aikaa yhtyeen edellisen studioalbumin julkaisusta oli kulunut kolme vuotta. Sen sijaan, että m-flo olisi etsinyt uuden laulajan, yhtye päätti aloittaa ”m-flo loves...” -projektin, jossa se teki yhteistyötä lukuisten muiden artistien kanssa. Inspiraationa projektille toimi yhdysvaltalainen tuottajakaksikko The Neptunes. Ensimmäinen kollaboraatiosingle ”Reeeewind!” tehtiin R&B-laulaja Crystal Kayn kanssa:


title: Astromantic

text: "Astromantic" nousi Oricon-listan toiselle sijalle ja myi yli 600 000 kappaletta. Siltä julkaistiin ensimmäisen singlen ”Reeeewind!” lisäksi Melodyn ja Ryōhei Yamamoton kanssa tuotettu ”Miss you” sekä korealaisen supertähden BoAn kanssa tehty ”The Love Bug”, jotka nousivat kaikki Oricon-listan top 10:een. Yhtye teki töitä myös monien uusien artistien kanssa, jotka saivat m-flon kautta mahdollisuuden nousta tunnetuiksi. Yhteensä albumilla vieraili 17 artistia.


title: Astromantic

text: Albumista julkaistiin myöhemmin remiks-versio "Astromantic Charm School". Albumin kehystarina jatkaa m-flon aiemmilta albumeilta tuttua futuristista avarusteemaa, ja sen välisoitoilla esiintyvät kertoja Masaaki Yajima ja "tarento" Patrick Harlan.


title: Manderlay

text: Manderlay on Lars von Trierin ohjaama elokuva vuodelta 2005. Se jatkaa Trierin edellisen elokuvan "Dogvillen" tarinaa.


title: Manderlay

text: "Manderlay"-elokuvassa Trier kuvaa jälleen 1930-luvun Amerikkaa ja Gracen tarinaa. Elokuva on kuvattu studiossa, ja orjaplantaasia kuvaavat lavasteet on piirretty lattiaan.


title: Manderlay

text: Kritiikissä elokuvaa pidetään kohuohjaajan onnistuneimpiin kuuluvana teoksena. Siitä on todettu, että se on vaikuttava mutta yllätyksetön.


title: Manderlay

text: Trier sai elokuvasta Valladolidin elokuvajuhlilla 50-vuotisjuhlapalkinnon. Elokuva on ollut ehdokkaana monien muiden palkintojen saajaksi, muun muassa Tanskassa Bodil-palkinnon parhaan elokuvan sarjan ehdokkaana, Cannesissa Kultaisen palmun ehdokkaana, European Film Awardsin ehdokkaana kolmessa sarjassa sekä tanskalaisella Robert Festivalilla yhdeksässä sarjassa.


title: Breuer

text: Breuer on muun muassa seuraavien henkilöiden sukunimi:


title: Orvokki Ramsi

text: Orvokki Ramsi (15. huhtikuuta 1915 Lappeenranta − 1. toukokuuta 2004 Suomenniemi) oli suomalainen viulupelimanni ja director musices.


title: Orvokki Ramsi

text: Jo 10-vuotiaana Ramsi sai ensimmäisen viulunsa ja pääsi konservatorioon saamaan oppia taiteilija Sulo Hurstisen johdolla. Köyhän kodin lapsen piti kuitenkin jättää laajemmat opinnot. Sotavuosina Ramsi asui Helsingissä. Sodan jälkeen Ramsi palasi perheineen hänen kotiseudulleen ja Ramsi alkoi harrastaa kansanmusiikkia. Ramsi perusti pelimanniyhtyeen ja sävelsi lauluja, joiden aiheet olivat luontoon liittyviä. Ramsi teki matkoja Eurooppaan ja hän kävi myös laulaja Helka Hynnisen mukana Yhdysvalloissa. Ramsi osallistui myös maan eri puolilla pidetyille kansanmusiikkifestivaaleille.


title: Orvokki Ramsi

text: Orvokki Ramsi sai valtion taiteilijaeläkkeen ja kuoli vuonna 2004, 89-vuotiaana.


title: Constructor Finland

text: Constructor Finland Oy (alkujaan "Hj. H. Kasten") on suomalainen vuonna 1886 perustettu metallialan yritys. Se valmistaa erilaisia tavarankäsittely- ja varastointijärjestelmiä "Kasten"-tuotemerkillä. Suomessa yrityksellä on tuotantolaitos Lohjalla Pappilankorven kaupunginosassa.


title: Constructor Finland

text: Contructor Finland sai alkunsa 1800-luvun loppupuolella helsinkiläisen Hjalmar Kasténin perustamasta peltisepänverstaasta. Varastointijärjestelmien valmistamisen yhtiö aloitti vuonna 1951. Nykyään yhtiö on erilaisten yrityskauppojen ja -järjestelyjen myötä osa norjalaista Constructor Group AS -konsernia.


title: Kati Siltovuori

text: Kirsi Katriina ”Kati” Siltovuori (ent. Roponen, s. 7. heinäkuuta 1971 Yli-Ii) on suomalainen kiekonheittäjä. Hän saavutti SM-kultaa vuosina 1991, 1993, SM-hopeaa 1992 ja SM-pronssia 1990, 1994, 1995. Hänen ennätystuloksensa kiekonheitossa on 54,38 m. Siltovuori edusti aktiiviurallaan Jaalan Voima -seuraa. Häntä valmensi Mauri Auvinen. Hänellä on monia maaotteluedustuksia.


title: Jackie Collins

text: Jacqueline Jill ”Jackie” Collins (4. lokakuuta 1937 Lontoo – 19. syyskuuta 2015 Los Angeles, Kalifornia, Yhdysvallat) oli brittiläinen bestsellerkirjailija ja näyttelijä. Hänen siskonsa on näyttelijä Joan Collins. Lisäksi hänellä oli yksi veli. Collins muutti jo nuorena Hollywoodiin, ja hänen kirjansa käsittelevätkin paljolti Hollywoodin elämää.


title: Jackie Collins

text: Collins toimi näyttelijänä 1940-luvun lopusta 1960-luvun puoliväliin, minkä jälkeen hän keskittyi kokonaan kirjailijanuraansa. Hänen ensimmäinen romaaninsa "Maailma on täynnä aviomiehiä" ("The World Is Full of Married Men") ilmestyi vuonna 1968 sekä alkukielellä että Mario Talaskiven käännöksenä. Hänen ensimmäinen bestsellerromaaninsa oli "Unelmakaupungin naisia", ja sen jälkeen useat hänen romaaninsa ovat yltäneet listalle. Hänen teoksistaan on tehty elokuvia ja televisiosarja.


title: Jackie Collins

text: Collins avioitui ensimmäisen kerran 1960 Wallace Austinin kanssa, mutta liitto päättyi eroon. He saivat yhden tyttären. Vuonna 1965 hän avioitui Oscar Lermanin kanssa, ja he saivat kaksi tytärtä. Lerman menehtyi 1992. Vuonna 1994 Collins kihlautui Frank Calcagninin kanssa. Calcagini menehtyi 1998.


title: Jackie Collins

text: Collins kuoli Los Angelesissa 19. syyskuuta 2015 sairastettuaan rintasyöpää yli kuusi vuotta.


title: Darfurin sulttaanikunta

text: Darfurin sulttaanikunta oli nimensä mukaisesti Darfurissa nykyisen Sudanin alueella sijainnut sulttaanikunta. Sulttaanikunta perustettiin 1600-luvulla ja sen valloittivat egyptiläiset 1870-luvulla.


title: Darfurin sulttaanikunta

text: Furit olivat perinteen mukaan aloittaneet kamppailun maata hallinneita tunjureita vastaan jo 1400-luvulla, mutta tunjurien valta kukistui vasta vuonna 1640-luvulla, kun Sulayman Solongdungu ajoi heidät pois maasta. Kananperinteessä hänen valtakautensa muistetaan sotien aikana, jolloin furit kukistivat myös alueen arabipaimentolaiset pohjoisessa ja baggarat etelässä. Sulaymanin pojanpoika vakiinnutti dynastiansa valta-aseman naimalla Darfurin pohjoisan zaghawa-kansaan kuuluneen naisen. Darfurin jatkuva laajentuminen johti lopulta sotaan läheisen Wadain sulttaanikunnan kanssa, jonka kanssa Darfur soti 1800-luvun keskivaiheille saakka.


title: Darfurin sulttaanikunta

text: Sodankäynnin ohella Darfurissa harjoitettiin myös kauppaa ja erityisesti vanhat kauppayhteydet Egyptiin vahvistuivat. Maassa vuonna käynyt skotlantilainen matkailija W. G. Browne kertoi, että Darfurin sulttaani näytteli suurta osaa maiden välisessä kaupankäynnissä ja että suuri osa karavaanein Darfurista Egyptiin lähteneistä kauppatavaroista oli sulttaanin. Samoihin aikoihin sulttaanikunta oli myös tullut hyvin riippuvaiseksi orjasotilaista, jotka tunnettiin nimellä "kurkwa". Orjasotilaita eivät sitoneet paikalliset klaanit, mikä antoi vallanpitäjille tiettyä vapautta heidän käytössään. Orjia saatiin "salati"-nimellä tunnetuilla sotaretkillä, joita tehtiin tätä tarkoitusta varten.


title: Darfurin sulttaanikunta

text: Darfurin sulttaanikunnan suuremmat ongelmat alkoivat 1800-luvulla kun Ottomaanien valtakunta ja Egypti alkoivat levittäytyä Niiliä pitkin etelään. Muhammad ‘Ali valloitti Darfurilta Kordofanin provinssin ja läheisen Sennarin sulttaanikunnan vuonna 1821, sekä levitti valtansa perinteisille Darfurin orjamaille etelään. Vuonna 1874 Darfuriin hyökkäsi Zubayr Pasha Rahma Mansur, tuottoisan orjakauppaimperiumin johtaja. Hänen hyvin varustettu orja-armeijansa kukisti ja tappoi Darfurin sulttaani Ibrahim Qaradin al-Manawashin taistelussa. Tämän jälkeen Darfur liitettiin osaksi ottomaanien vallan alaista Egyptiä.


title: Darfurin sulttaanikunta

text: Darfurin sulttaanikunta heräsi vielä kerran eloon Sudanin sodan seurauksena. Muhammad Ahmad Al-Mahdin vuonna 1881 aloittama kapina otti haltuunsa suuren osan Sudania Darfur mukaan lukien, mutta britit ja egyptiläiset kukistivat kapinan vuoteen 1898 mennessä. Kapinallisten Mahdiyyan hajotessa Ali Dinar Zakariya otti haltuunsa Darfurin ja loi sulttaanikunnan uudestaan. Khartumin haltuunsa ottaneet britit sietivät sulttaanikunnan itsenäisyyttä ranskalaisten valloittaessa Wadain Darfurista länteen. Ensimmäisessä maailmansodassa sulttaani liittoutui Ottomaanien valtakunnan kanssa, minkä johdosta brittiläis-egyptiläiset joukot hyökkäsivät maahan kukistaen ja tappaen sen viimeisen sulttaanin vuonna 1916.


title: Jake Locker

text: Jacob Cooper "Jake" Locker (s. 15. kesäkuuta 1988 Bellingham, Washington) on yhdysvaltalainen entinen amerikkalaisen jalkapallon pelaaja, pelipaikaltaan pelinrakentaja. Hän pelasi neljä kautta kestäneen ammattilaisuransa NFL-liigan Tennessee Titansissa.


title: Jake Locker

text: Aiemmin superlupauksena pidetty Locker lopetti uransa vain 26-vuotiaana motivaatio-ongelmien vuoksi.


title: Jake Locker

text: Yliopistojalkapalloa Washingtonin yliopistossa pelannut Locker oli monien asiantuntijoiden ennakkosuosikki ykkösvaraukseksi vuoden 2010 NFL:n varaustilaisuudessa. Hän kuitenkin päätti jäädä yliopistoon vielä neljänneksi vuodeksi, jonka aikana hänen osakkeensa hieman laskivat.


title: Jake Locker

text: Tennessee Titans varasi Lockerin vuoden 2011 varaustilaisuuden kahdeksantena pelaajana. Tulokaskaudellaan hän toimi pääasiassa veteraani Matt Hasselbeckin varamiehenä, toimien aloittajana tämän ollessa loukkaantumisten vuoksi sivussa. Toisen kautensa Locker pääsi aloittamaan Titansin ykköspelinrakentajana.


title: Jake Locker

text: Titansissa Locker ei missään vaiheessa onnistunut kuitenkaan täysin vakiinnuttamaan paikkaansa ykköspelinrakentajana, ja kärsi lisäksi useista loukkaantumisista.


title: Jake Locker

text: Locker ilmoitti yllättäen kauden 2014 jälkeen lopettavansa uransa. Hän kertoi menettäneensä huipputasolla tarvittavan palon lajiin.


title: Elisabeth ja Essex

text: Elisabeth ja Essex (myös nimellä Elizabeth ja Essex; ) on vuonna 1939 julkaistu Michael Curtizin ohjaama yhdysvaltalainen historiallinen elämäkerta-/draamaelokuva. Technicolor-menetelmällä kuvatun elokuvan pääosissa ovat Bette Davis kuningatar Elisabet I:nä ja Errol Flynn jaarli Robert Devereux'na. "Elisabeth ja Essex" kertoo kuningattaren ja jaarlin parisuhteesta. Romanttisen draamaelokuvan sivuosissa näyttelevät muun muassa Olivia de Havilland, Donald Crisp ja Vincent Price.


title: Elisabeth ja Essex

text: "Elisabeth ja Essex" perustuu Maxwell Andersonin näytelmään "Elizabeth the Queen" (1930), joka oli ollut Broadwaylla suuri menestys Lynn Fontanne ja Alfred Lunt näytelmän päärooleissa. Näytelmän pohjalta Norman Reilly Raine ja Æneas MacKenzie laativat käsikirjoituksen.


title: Elisabeth ja Essex

text: "Elisabeth ja Essex" sai ensi-iltansa kotimaassaan 27. syyskuuta vuonna 1939 Beverly Hillsissä, Kaliforniassa ja maanlaajuinen ensi-ilta oli 11. marraskuuta. Suomessa elokuva sai ensi-iltansa 16. helmikuuta vuonna 1941. Warner Bros. tuotti elokuvan.


title: Elisabeth ja Essex

text: "Elisabeth ja Essex" sai vuonna 1940 viisi Oscar-palkintoehdokkuutta.


title: Elisabeth ja Essex

text: "The Screen Guild Theater" lähetti 30 minuutin elokuvan radiosovituksen 20. lokakuuta vuonna 1947, jossa Bette Davis uusi elokuvaroolinsa.


title: Oregonin yliopisto

text: Oregonin yliopisto on julkinen yliopisto Eugenessa, Oregonin osavaltiossa Yhdysvalloissa. Yliopisto on perustettu vuonna 1876, ja vuonna 2011 siellä opiskeli yli 20 000 opiskelijaa.


title: Oregonin yliopisto

text: NCAA:n alaisessa yliopistourheilussa yliopistoa edustavat Oregon Ducksin nimellä kulkevat joukkueet. Vahva edustus yliopistolla on perinteisesti ollut etenkin amerikkalaisessa jalkapallossa, jonka kotikentälle Autzen Stadiumille mahtuu parhaimmillaan 54 000 katsojaa. Lisäksi yliopistolla on vahva yleisurheilutausta, ja Yhdysvaltain vuosittaiset mestaruuskisat käydäänkin Eugenen kaupungissa.


title: Länsipohjan kysymys

text: Länsipohjan kysymys viittaa 1800-luvun lopun ja 1900-luvun alun aikana käytyyn keskusteluun suomenkielisen vähemmistön asemasta Ruotsin Länsipohjassa sekä jopa ehdotuksesta liittää alue Suomeen. Norrbottenin maakunnassa oli merkittävä suomalaisvähemmistö, jonka asuma-aluetta kutsuttiin "finnbygden"iksi. Tornionjokilaaksossa suomalaisen väestön osuus oli kaikkein suurin 1930-luvulla, noin 70 % väestöstä.


title: Länsipohjan kysymys

text: Kysymyksen kytkeytyessä Ruotsin ja Suomen kiistaan Ahvenanmaan hallinnasta, Länsipohjan suomalaiskansallista liikehdintää vahvistamaan perustettiin vuonna 1919 varta vasten Länsipohjan toimikunta.


title: Länsipohjan kysymys

text: Ruotsin valtio päätti 1880-luvulta lähtien soveltaa uutta koulupolitiikkaa, jonka tavoitteena oli saada koulujärjestelmä kokonaan ruotsinkieliseksi. 1800-luvun alusta lähtien suomen kieli oli alueella pääasiallisena opetuskielenä, mutta uuden ruotsalaistamispolitiikan seurauksena suomen asema laski opetuskielestä oppiaineeksi ja siitäkin vielä osittain "kielletyksi kieleksi". Suomen puhuminen välitunneillakin oli kiellettyä joissakin kouluissa 1900-luvun alkuvuosikymmeninä.


title: Länsipohjan kysymys

text: Myös jumalanpalveluksia alettiin järjestämään suomen sijasta enemmän ruotsilla, ja vaatimus Länsipohjan pappien suomen kielen taidosta poistettiin. Etenkin Härnösandin hiippakunnan piispat Lars Landgren ja Martin Johansson tulivat tunnetuksi rajaseutuun kohdistuvan ruotsalaistamispolitiikan kannattajina. Luulajaan perustettiin vuonna 1904 oma hiippakuntahallitus, jonka tärkeimpänä tavoitteena oli suomalaisten integroiminen ruotsalaiseen kulttuuriin.


title: Länsipohjan kysymys

text: Yrjö Sakari Yrjö-Koskinen oli seurannut suomenkielisen vähemmistön asemaa 1860-luvulta lähtien, ja hän myötävaikutti esimerkiksi jo varhaisia kirkollisia päätöksiä liittyen Länsipohjaan. Kirkolliskielipolitiikkaan lähdettiin ottamaan kantaa myös Suomen puolelta: esimerkiksi Kuopion piispa Gustaf Johansson kannatti piispanistuimen perustamista Ouluun sillä perusteella, että tämän tehtävänä olisi Norjan Ruijassa ja Ruotsin Länsipohjassa asuvien suomalaisten hengellinen sitominen Suomeen. Ruotsissa päätös piispanistuimen siirrosta otettiin vastaan kritiikillä: muun muassa "Stockholms Dagblad" kuvasi tilannetta "fennomaanisen puolueen yrityksiksi vaikeuttaa suomenkielisen väestön ruotsin oppimista".


title: Länsipohjan kysymys

text: Kirkollisissa asioissa yhteenotto muodostui tiukkaa ruotsalaistamislinjaa ajaneen Luulajan piispan Olof Bergqvistin ja fennomaniaa kannattaneen Oulun piispan Juho Koskimiehen välille. Toisaalta kirkollisten asioiden välityksellä molemmista maista haluttiin ajaa kielipolitiikkaa, mutta suomalaisten puolelta vedottiin myös luterilaiseen näkemykseen evankeliumin julistamiseksi omalla äidinkielellä. Suomen evankelis-luterilaisen kirkon kirkolliskokous hyväksyikin vuonna 1918 aloitteen uskonnollis-sivistyksellisen hoidon järjestämisestä Pohjois-Skandinaviassa, ja valtioneuvosto esitti työhön seuraavana vuonna 30 000 markkaa.


title: Länsipohjan kysymys

text:
Ruotsin ja Suomen välillä esiintyi enenevissä määrin jänniteitä myös Ahvenanmaan kysymyksen saralla. Suomalaiset perustivat Torniossa
uudenvuodenpäivänä 1919 Länsipohjan toimikunnan, joka vaati, että tulevassa rauhankonferensissa Länsipohja luovutettaisiin Suomelle. Toimikunta syytti etenkin ruotsalaisia opettajia ja pappeja "suomalaisväestön häikäilemättömästä sortamisesta". Toimikunta laati vuonna 1920 ohjelman, jossa päätettiin suomenkielisen valistustyön suorittamisesta Länsipohjassa sekä asetettiin toivomus oppilaiden saamisesta suomalaisiin kansanopistoihin.


title: Länsipohjan kysymys

text: Ruotsin puolelta Länsipohjan toimikuntaan vastattiin kyseenalaistamalla suomenkielisen väestön "isänmaallinen mielenlaatu". Ruotsin ulkoministeriön toimeksiannosta Luulajan piispa Bergqvist suoritti tutkimuksen suomalaisväestön poliittisesta luotettavuudesta, ja toimikunnan alullepanemia uskonnollisia yhteyksiä Suomeen Ruotsin valtio piti lähes maanpetturuutena. Tämän johdosta syksyllä 1920 Ruotsin viranomaiset pidättivät kaksi lestadiolaista maallikkosaarnaajaa ja palauttivat heidät Suomeen.


title: Länsipohjan kysymys

text: Ahvenanmaan kysymyksestä muodostui kuitenkin huomattavasti merkittävämpi kiistakohta kuin Länsipohjasta. Ahvenanmaan kiistan ratkaistuessa Suomelle voitolliseksi kesäkuussa 1921 jännitteet myös Länsipohjan kysymyksessä laskivat. Kysymys säilyi kuitenkin fennomaanis-aatteellisissa lähtökohdissa ja se rinnastui Ruijan suomalaisten asemaan. Esimerkiksi vuonna 1929 Suomalaisuuden liiton kustantamana Valde Näsi julkaisi teoksen "Länsipohjan kysymys" , jossa hän teki selkoa suomenkielisen vähemmistön asemasta Länsipohjassa. Akateeminen Karjala-Seura jatkoi työskentelyä Länsipohjassa ja piti kysymystä esillä vielä toiseen maailmansodan syttymiseen saakka.


title: Tommy Smith (jääkiekkoilija)

text: Thomas Joseph Smith (27. syyskuuta 1885 – 1. elokuuta 1966) oli kanadalainen ammattilaisjääkiekkoilija, joka vuodesta 1905 vuoteen 1920 kestäneellä urallaan ehti edustaa peräti 16 seuraa. Hyökkääjänä pelannut Smith saavutti kaksi kertaa Stanley Cupin. Ottawassa, Ontariossa syntyneen Tommyn kaksi veljestä Alf Smith ja Harry Smith myös pelasivat jääkiekkoa.


title: Manghitit

text: Manghitit olivat turkkilainen heimo, joka vaikutti Keski-Aasiassa. He sulautuivat myöhemmin muuhun väestöön, mutta heidän jälkeläisensä nousivat johtaviin asemiin Buharan emiirikunnassa.


title: Manghitit

text: Manghitit polveutuivat mangkitien mongoliheimosta. 1200-luvulla he muuttivat länteen Mongoliasta ja asettuivat Dasht-i Qipchaqiin. Seuraavan vuosisadan aikana he olivat levinneet Volga ja Uraljokien väliselle alueelle. Pieniä määriä heitä muutti myös Pohjois-Kaukasukselle ja Pohjois-Afganistaniin. Kiptšakien alaisuudessa Volgalla asuneet manghitit alkoivat puhua turkkilaista kieltä 1300-luvulla ja he tulivat myöhemmin tunnetuiksi nogaina. Muualla he sulautuivat uzbekkeihin, karakalpakeihin ja kazakeihin.


title: Manghitit

text: Manghitit eivät muodostaneet yhtenäistä yhteisöä, vaan he jakautuivat useisiin pienempiin ja suurempiin ryhmiin. Osa alkoi ottaa osaa poliittiseen elämään Buharassa ja muissa kaanikunnissa. Esimerkiksi ennen kuin Shaybani Khan sai vallan Transoxaniassa vuonna 1503 manghiti nimeltä Khoja (Khwaja) Qazi Manghit Ura-tepen muinaista kaupunkia. 1700-luvun puolivälissä manghitit saivat vallan Buharassa ja manghitihallitsijoiden dynastia johti maata vuoteen 1920 saakka.


title: Feodor Lynen

text: Feodor Felix Konrad Lynen (1911-1979) oli saksalainen biokemisti, joka sai vuonna 1964 Nobelin lääketieteen palkinnon yhdessä Konrad Blochin kanssa kolesteroliin ja rasvahappojen aineenvaihduntaan liittyvästä tutkimuksesta.


title: Hanna Pennanen

text: Hanna Pennanen (s. 25. maaliskuuta 1977 Jyväskylä) on entinen suomalainen yleisurheilija. Hän edusti Jyväskylän Kenttäurheilijoita ja hänen valmentajinaan toimivat Virpi ja Markku Rahikkala. Pennanen kilpaili monipuolisesti eri lajeissa pikajuoksuista moniotteluihin, saavuttaen Kalevan kisoista pronssia kolmiloikassa. Lisäksi hän saavutti sisäratojen SM-kilpailuista hopeaa ja pronssia 60 metrin aitajuoksussa sekä kultaa ja pronssia kolmiloikassa. Virallisissa kilpailuissa Pennanen ei ole kilpaillut vuoden 2002 jälkeen.


title: Gamescom

text: Gamescom on vuotuinen pelialan messutapahtuma joka pidetään Koelnmesse-messukeskuksessa Kölnissä Saksassa. Messuilla esitellään uusimpia videopelejä ja laitteistoja. Tapahtuman järjestäjien mukaan vuoden 2013 messuilla kävi 340 000 vierasta.


title: Gamescom

text: Luettelo tapahtumapäivistä:


title: Veripeippi

text: Veripeippi ("Perilla frutescens") on kasvilaji huulikukkaiskasvien heimossa. Se on sukunsa ainoa laji. Veripeippi kasvaa luonnonvaraisena laajalla alueella Kaakkois- ja Itä-Aasiassa, ja sitä käytetään maustekasvina useissa aasialaisissa keittiöissä.


title: Veripeippi

text: Veripeippi on pysty ruohovartinen kasvi. Se kasvaa 0,3–2 metriä korkeaksi. Varret ovat tiheän karvaisia ja väritykseltään vihreitä tai violetinpunaisia. Lehdet ovat 4,5–13 senttimetriä pitkiä ja 2,8–10 senttimetriä leveitä. Ne ovat muodoltaan leveän puikeita tai pyöreähköjä, suippokärkisiä ja sahalaitaisia. Lehtiruoti on 3–5-senttimetrinen.


title: Veripeippi

text: Kukinto on 1,5–15 senttimetriä pitkä yksipuolinen viuhko. Useimmat kukinnon osat ovat hapsikarvaisia. Kukan kukkaperä on noin 1,5-millimetrinen. Verhiö on noin 3 millimetriä pitkä ja pysty. Kaksihuulisen verhiön alahuuli on ylähuulta pitempi. Teriö on kokonaisuudessaan 3–4-millimetrinen, ja teriön torvi on 2–2,5 millimetriä pitkä. Hedelmä on tyypiltään lohkohedelmä.


title: Veripeippi

text: Veripeipistä on useita muunnoksia, joita on perinteisesti käytetty eri tavoin.Kähäräveripeipin ("Perilla frutescens" var. "crispa") lehtiä käytetään varsinkin Japanissa, Kiinassa ja Koreassa yrttinä monenlaisten ruokien ja säilykkeiden maustamiseen. Kähäräveripeippiä kutsutaan usein tässä yhteydessä alun perin japaninkielisellä nimellä "shiso".


title: Veripeippi

text: Muunnoksen "Perilla frutescens" var. "frutescens" siemenistä puristetaan öljyä. Veripeippiä on myös käytetty perinteisesti lääkekasvina. Useita muunnoksia käytetään koristekasveina.


title: Veripeippi

text: Veripeippiä kasvaa luonnonvaraisena laajalla alueella Aasiassa Bhutanissa, Etelä-Koreassa, Kambodžassa, Kiinassa, Indonesiassa, Intiassa, Japanissa, Laosissa ja Vietnamissa.


title: André Lwoff

text: André Michel Lwoff (1902–1994) oli ranskalainen mikrobiologi, joka sai vuonna 1965 Nobelin lääketieteen palkinnon yhdessä François Jacobin ja Jacques Monodin kanssa entsyymien synteesin geneettiseen säätelyyn liittyvästä tutkimuksesta.


title: Dielektrinen lujuus

text: Dielektrinen lujuus, eli läpilyöntilujuus, on materiaalin sähköinen ominaisuus, joka kertoo, miten suurella jännitteellä tietyn paksuisessa kappaleessa tapahtuu läpilyönti. Dielektrisen lujuuden yksikkö on V/m (usein kerrannaisyksikkönä kV/mm).


title: Dielektrinen lujuus

text: Kappaleen läpilyöntijännite saadaan kertomalla materiaalin dielektrinen lujuus kappaleen paksuudella.


title: Pastajuotos

text: Pastajuotos (reflow-juotos) on elektroniikan kokoonpanossa käytettävä pintaliitoskomponenttien juotosmenetelmä. Pastajuottamisen vaiheita ovat pastanpaino, komponenttien ladonta ja varsinainen juottaminen, jossa pasta sulaa nestemäiseen muotoon ja kiinnittää komponentit.


title: Pastajuotos

text: Pastan painaminen tapahtuu yleensä stensiilin avulla. Stensiili on ohut teräslevy, jossa on reiät niissä kohdissa, joihin pastaa on tarkoitus levittää.


title: Pastajuotos

text: Reflow-uuneissa piirilevyn ja komponenttien lämmitys tapahtuu joko perustuen konvektioon tai infrapunasäteilyyn.


title: Utu (täsmennyssivu)

text: Utu voi viitata seuraaviin asioihin:


title: On uusi aika

text: On uusi aika on reggaeyhtye Kuningasidean ensimmäinen studioalbumi, joka julkaistiin Warner Music Finlandin kautta 13. kesäkuuta 2012. Albumi nousi parhaimmillaan Suomen virallisen albumilistan 14. sijalle. Albumin kappaleesta ”Valkoinen lippu” julkaistiin musiikkivideo marraskuussa 2011. Albumin toinen näytekappale ”Enemmän duoo ku sooloo” julkaistiin singlenä 19. maaliskuuta 2012, ja se nousi parhaimmillaan Suomen virallisen singlelistan toiselle sijalle. Kappaleesta julkaistiin musiikkivideo maaliskuussa 2012.


title: Jim D -dokumentit

text: Jim D dokumentit ovat Jim-kanavalla esitettäviä dokumentti-ohjelmia. Aiheet ovat usein harvinaisia, eli harvoin tai ei ollenkaan Suomen televisiossa esitettyjä aiheita. (Jim-kanavan nimi on lyhenne sanoista "Jotain ihan muuta"). Joskus aiheet sisältävät inhorealismia tai virallisen käsityksen ulkopuolella olevia näkökulmia, esim. ufo-aihe.


title: Jim D -dokumentit

text: Vuoden 2009 menestysohjelmia Jim-kanavalla olivat JIM D -dokumentit.


title: Petra Ojaranta

text: Petra Ojaranta (s. 17. maaliskuuta 1976 Turku) on suomalainen ringettepelaaja.


title: Petra Ojaranta

text:
Raision Nuorisokiekkoa edustava Ojaranta on Suomen kaikkien aikojen menestyneimpiä ringettepelaajia. Hän on ollut mukana voittamassa viittä maailmanmestaruutta Suomen ringettemaajoukkueessa.
Ringeten SM-sarjan kaikkien aikojen pistetilastossa Ojaranta on kauden 2016–2017 jälkeen kuudentena. Hän oli tuolloin pelannut 628 SM-sarjaottelua ja tehnyt niissä tehopisteet 699+1032=1731.


title: Petra Ojaranta

text: Suomen lisäksi Ojaranta on pelannut vuoden kanadalaisen Edmonton Ringette Clubin riveissä, sekä vuoden BC Thunder joukkueessa Vancouverissa.


title: Kohti huomista

text: Kohti huomista on reggaeyhtye Reino & The Rhinosin toinen pitkäsoitto, joka julkaistiin 13. kesäkuuta 2012 Suomen Musiikin kautta. Albumin kappaleista "Aurinko" ja "Kuulut unelmiin" on julkaistu musiikkivideot. "Kohti huomista" nousi parhaimmillaan Suomen virallisen albumilistan 12. sijalle.


title: JIM D Henkilökuva

text: JIM D Henkilökuva-dokumentit ovat JIM D -dokumentti-sarjaan kuuluvia Jim tv-kanavalla esitettäviä dokumentti-ohjelmia henkilöistä tai ryhmistä. Aiheena yleisimmin julkkikset tai kuuluisat rikolliset.


title: JIM D Henkilökuva

text: Lista JIM D Henkilökuva-dokumenteista:


title: Raggarit

text:
Raggarit () on Ruotsissa 1950-luvulla syntynyt alakulttuuriryhmä. Raggarikulttuurin olennaisin osa on vanhojen amerikkalaisten autojen kunnostus ja niillä harrastettava kruisailu. Myös muulla 1950-luvun amerikkalaisella nuorisokulttuurilla on tärkeä osa raggarikulttuurissa. Raggarit eroavat kuitenkin varsinaisista 1950-luvun harrastajista siinä, että he eivät välttämättä pukeudu pelkästään vuosikymmenellä käytetyn tyylin mukaisesti tai kuuntele vain rockabilly-musiikkia. Yhtäläisyyksiä puolestaan löytyy jenkkiautojen lisäksi esimerkiksi Etelävaltioiden lipun käyttämisessä.
Raggarikulttuuri syntyi 1950-luvun nuorison parissa, mutta nykyään sen harrastajat ovat lähinnä nuoria aikuisia tai keski-ikäisiä miehiä. He tulevat suurimmaksi osaksi maaseudulta ja pienistä kaupungeista. Raggarit järjestävät kesäisin tapaamisia eri puolilla Ruotsia. Niihin saapuu myös harrastajia Ruotsin ulkopuolelta, lähinnä muista Pohjoismaista, jonne kulttuuri on jonkin verran levinnyt.


title: Raggarit

text: 1960- ja 1970-luvuilla raggarit olivat usein otsikoissa väkivaltaisesta käyttäytymisestään hippejä, punkkareita ja myös maahanmuuttajia kohtaan. Erityisesti punkkarien ja raggarien välit olivat 1970-luvulla erittäin huonot. Tunnettu raggari-artisti Eddie Meduza levytti vuonna 1978 kappaleen "Punkjävlar" ja sai myöhemmin vastineen The Rude Kids -yhtyeen singlen "Raggare is a bunch of motherfuckers" muodossa. Yhteenotot kärjistyivät usein väkivaltaisiksi mellakoiksi. Raggarit aiheuttivat häiriötä myös muun muassa Sex Pistolsin ja The Stranglersin Ruotsin esiintymisten aikana. Nykypäivän raggarit keskittyvät lähinnä autojen kunnostukseen, kruisailuun ja keskinäisiin tapaamisiin, eikä vastaavia konflikteja muiden alakulttuurien kanssa enää ole.


title: Svejk toisessa maailmansodassa

text: Svejk toisessa maailmansodassa on saksalaisen kirjailija Bertolt Brechtin 1944 julkaisema näytelmä suurista johtajista ja pienistä ihmisistä julman järjestyksen ja sodan keskellä. Se pohjautuu prahalaisen kirjailijan Jaroslav Hašekin (1883-1923) romaaniin "Kunnon sotamies Švejk" . Musiikin on säveltänyt Hanns Eisler. Näytelmän on suomentanut Outi Nyytäjä, laulujen suomennokset ovat Elvi Sinervon ja Ilkka Ryömän.


title: Svejk toisessa maailmansodassa

text: Ralf Långbacka ohjasi Svejkin Lilla Teaterniin ja Televisioteatteri tallensi sen televisioesityksen teatterin näyttämöltä. Långbacka kirjoitti vapaasti Brechtiä mukaillen näytelmän prologin, välikohtauksen ja epilogin. Tv-ohjauksesta vastasi Erkki Pohjanheimo. Ensiesitys oli Yle TV1:ssä 7.12.1979.


title: Svejk toisessa maailmansodassa

text: Lilla Teaternin ja Televisioteatterin versiossa esiintyivät seuraavat näyttelijät:


title: Nikolai Bogoljubov

text: Nikolai Bogoljubov (, 1909–1992) oli venäläinen teoreettinen fyysikko ja matemaatikko. Hän oli yksi kvanttikenttäteorian kehittäjistä ja työskenteli monilla muillakin fysiikan ja matematiikan alueilla kehittäen uusia menetelmiä variaatiolaskentaan ja kvanttifysiikkaan.


title: Nikolai Bogoljubov

text: Bogoljubov perusti ja johti kuuluisaa teoreettisen hiukkasfysiikan tutkimuskeskusta Dubnassa. Bogoljubovin kuoleman jälkeen hänen kollegansa sanoivat, että vuosina 2004 ja 2008 fysiikan Nobelilla palkitut tutkimukset perustuivat paljolti Bogoljubovin työhön, mutta koska hän työskenteli salaisissa armeijan projekteissa, häntä ei voitu palkita.


title: HMS Gladiator (1896)

text: HMS Gladiator oli Britannian Kuninkaallisen laivaston Arrogant-luokan toisen luokan risteilijä (panssarikansiristeilijä).


title: HMS Gladiator (1896)

text: Alus tilattiin Portsmouthin telakalta. Sen köli laskettiin 27. tammikuuta 1896 ja alus laskettiin vesille vielä saman vuoden lopulla 18. joulukuuta. Alus valmistui huhtikuussa 1899.


title: HMS Gladiator (1896)

text: Alus upposi 25. huhtikuuta 1908 kolaroituaan. Aluksen hylky nostettiin ja myytiin romutettavaksi vielä samana vuonna.


title: HMS Vindictive (1896)

text: HMS Vindictive oli Britannian Kuninkaallisen laivaston Arrogant-luokan toisen luokan risteilijä (panssarikansiristeilijä).


title: HMS Vindictive (1896)

text: Alus tilattiin Portsmouthin telakalta. Sen köli laskettiin 27. tammikuuta 1896 ja alus laskettiin vesille vielä saman vuoden lopulla 9. joulukuuta. Alus valmistui 4. heinäkuuta 1900.


title: HMS Vindictive (1896)

text: Alus upotettiin 10. toukokuuta 1918 sulkulaivaksi.


title: HMS Furious (1896)

text: HMS Furious oli Britannian Kuninkaallisen laivaston Arrogant-luokan toisen luokan risteilijä (panssarikansiristeilijä).


title: HMS Furious (1896)

text: Alus tilattiin Devonportin telakalta. Sen köli laskettiin 10. kesäkuuta 1895 ja alus laskettiin vesille 3. joulukuuta 1896. Alus valmistui 1. heinäkuuta 1898.


title: HMS Furious (1896)

text: Alus myytiin romutettavaksi 1923.


title: HMS Arrogant (1896)

text: HMS Arrogant oli Britannian Kuninkaallisen laivaston Arrogant-luokan toisen luokan risteilijä (panssarikansiristeilijä).


title: HMS Arrogant (1896)

text: Alus tilattiin Devonportin telakalta. Sen köli laskettiin 10. kesäkuuta 1895 ja alus laskettiin vesille 26. toukokuuta 1896. Alus valmistui 1898.


title: HMS Arrogant (1896)

text: Alus myytiin romutettavaksi 1923.


title: Hybridihaapa

text: Hybridihaapa ("Populus" × "wettsteinii" eli "Populus tremula" × "tremuloides" Michx.) on Euroopassa esiintyvän metsähaavan ("Populus tremula") ja pohjoisamerikkalaisen amerikanhaavan ("Populus tremuloides") risteymä, jota viljellään koristepuuna. Se on ulkonäöltään kuin metsähaapa, kuori on harmaa ja lyhythaarojen lehtilavan kärki suippo ja tyvi herttamainen (metsähaavalla pyöreä tyvi ja kärki).


title: HMS Pomone (1897)

text: HMS Pomone oli Britannian Kuninkaallisen laivaston ensimmäisessä maailmansodassa palvellut Pelorus-luokan panssarikansiristeilijä.


title: HMS Pomone (1897)

text: Alus tilattiin Sheernessin telakalta. Sen köli laskettiin 21. joulukuuta 1896 ja alus laskettiin vesille 25. marraskuuta 1897. Se valmistui toukokuussa 1899.


title: HMS Pomone (1897)

text: Alus myytiin romutettavaksi 1922.


title: HMS Proserpine (1896)

text: HMS Proserpine oli Britannian Kuninkaallisen laivaston ensimmäisessä maailmansodassa palvellut Pelorus-luokan panssarikansiristeilijä.


title: HMS Proserpine (1896)

text: Alus tilattiin Sheernessin telakalta. Sen köli laskettiin maaliskuussa 1896 ja alus laskettiin vesille vielä samana vuonna 5. joulukuuta. Se valmistui 1899.


title: HMS Proserpine (1896)

text: Alus myytiin romutettavaksi 1919.


title: Cheekin diskografia

text: Tämä on suomalaisen rap-artisti Cheekin diskografia. Cheekin musiikkivideoita on katsottu YouTube-palvelussa yhteensä yli 100 miljoonaa kertaa .


title: Nestor Tanner

text:
Gustaf Nestor Tanner (sukunimi aik. "Mäntylä"; s. 4. heinäkuuta 1857 Nakkila) oli suomalainen kirjailija.
Vapaasti ladattavia Nestor Tannerin e-kirjoja Projekti Lönnrotilta sekä Project Gutenbergiltä


title: Brasiliansuomalaiset

text: Brasiliansuomalaiset ovat brasilialaisia, joilla on suomalaisia sukujuuria. Heitä on noin 90 000 . Brasiliansuomalaisella voidaan myös tarkoittaa Brasiliassa asuvaa suomalaista. Brasiliassa asuu noin 600 Suomen kansalaista. Pääasiassa Suomesta muutetaan Brasiliaan työskentelemään suomalaisiin yrityksiin. Lisäksi heidän perheenjäseniään on paljon. Historiallisesti suurin suomalaissiirtokunta Brasiliassa on Penedo, Rio de Janeiron osavaltiossa. Penedossa asuu nykyään vain muutamia suomalaisia tai suomenkielisiä maahanmuuttajien jälkeläisiä. Penedo on nykyään vilkas Rion ja São Paulon väestön matkailukohde, jossa ylläpidetään suomalaista kulttuuria muun muassa viikoittaisilla tanssiaisilla. São Paulossa toimii vuodesta 2013 asti Suomi-koulu, joka tarjoaa alueella asuville suomalaisille lapsiperheille mahdollisuuden käyttää ja kehittää suomen kielen taitoja.


title: Hobitti – Odottamaton matka

text: Hobitti – Odottamaton matka ("The Hobbit: An Unexpected Journey") on vuonna 2012 ensi-iltansa saanut ensimmäinen osa Peter Jacksonin ohjaamasta "Hobitti"-elokuvatrilogiasta, joka pohjautuu J. R. R. Tolkienin fantasiaromaaniin "Hobitti eli sinne ja takaisin". Elokuvaa seuraavat elokuvat "Smaugin autioittama maa" ja "Viiden armeijan taistelu". Kolme elokuvaa yhdessä edeltävät Jacksonin "Taru sormusten herrasta" -elokuvatrilogiaa.


title: Hobitti – Odottamaton matka

text: Elokuva sijoittuu Keski-Maahan 60 vuotta ennen "Taru sormusten herrasta" -tapahtumia. Hobitti Bilbo Reppuli (Martin Freeman) pääsee elämänsä matkalle, kun velho Gandalf Harmaa (Ian McKellen) suostuttelee hänet lähtemään 13 kääpiön kanssa johtajanaan Thorin Tammikilpi (Richard Armitage) läpi Keski-Maan vaatimaan Yksinäisen vuoren takaisin lohikäärme Smaugin vallasta.


title: Hobitti – Odottamaton matka

text: Jackson käsikirjoitti elokuvan myös "Taru sormusten herrasta" -elokuvia käsikirjoittaneiden Fran Walshin ja Philippa Boyensin kanssa sekä Guillermo del Toron kanssa, jonka piti alun perin ohjata "Hobitti" -elokuvasarja. Elokuva kuvattiin 3D:nä HFR (High Frame Rate) -tekniikalla, jolloin kuvia on kaksi kertaa enemmän sekunnissa kuin perinteisesti kuvatussa elokuvassa.


title: Hobitti – Odottamaton matka

text: Elokuvan ensi-ilta oli Uudessa-Seelannissa 28. marraskuuta 2012 ja Suomessa 12. joulukuuta 2012.


title: Hobitti – Odottamaton matka

text: Elokuva tuotti maailmanlaajuisesti yli miljardi dollaria ja ohitti tuotossa muun muassa Jacksonin elokuvat "" ja "". Elokuva sai kolme Oscar-ehdokkuutta parhaista erikoistehosteista, lavastuksesta ja maskeerauksesta.


title: Hobitti – Odottamaton matka

text: 111. syntymäpäivänään, hobitti Bilbo Reppuli (Ian Holm) alkaa kirjoittaa serkunpojalleen Frodolle (Elijah Wood) matkasta, jonka hän teki 60 vuotta aiemmin. Bilbo kertoo ensin, kuinka kääpiö Thrórista (Jeffrey Thomas) tulee Ereborin kuningas ja kuinka pohjoisen tulilohikäärme Smaug hyökkää Ereboriin vieden kääpiöiltä heidän kotinsa ja tuhoten lähellä sijaitsevan ihmisten asuttaman Laakson kaupungin. Thrórin pojanpoika Thorin Tammikilpi (Richard Armitage) näkee haltiakuningas Thranduilin (Lee Pace) kääntyvän takaisin auttamatta hänen kansaansa.


title: Hobitti – Odottamaton matka

text: Vuosia myöhemmin velho Gandalf Harmaa (Ian McKellen) kutsuu Thorinin johtaman kääpiöjoukon 50-vuotiaan Bilbon (Martin Freeman) taloon tämän tietämättä. Bilbo liittyy vastahakoisasti retkikuntaan ”voroksi” auttamaan heitä varastamaan aarteet takaisin Smaugilta. Peikot Bertti, Tom ja Viljami ottavat joukon vangiksi, mutta Gandalf pelastaa heidät, kun Auringon valo muuttaa ne kiveksi. He löytävät peikkojen luolasta haltiamiekat Orkrist ja Glamdring sekä pienemmän miekan, jonka Gandalf antaa Bilbolle.


title: Hobitti – Odottamaton matka

text: Toinen velho, Radagast Ruskea (Sylvester McCoy), ilmestyy ja kertoo, että Dol Guldurissa asustaa Noita (Benedict Cumberbatch), joka myrkyttää Synkmetsää. Hukilla ratsatavat örkit jahtaavat seuruetta, jonka Gandalf johtaa Rivendelliin, jossa Elrond (Hugo Weaving) tutkii kääpiöiden kartan ja löytää vihjeen salaisesta sisäänkäynnistä, joka on näkyvissä vain Durinin päivänä. Gandalf kertoo Valkoiselle Neuvostolle Noidasta ja näyttää Radagastin löytämän Angmarin Noitakuninkaalle kuuluneen Morgulin veitsen. Lothlórienin Valtiatar Galadriel (Cate Blanchett) uskoo Gandalfia, mutta Elrond ja Saruman Valkoinen (Christopher Lee) eivät pidä Noitaa suurena uhkana.


title: Hobitti – Odottamaton matka

text: Gandalf lähettää Bilbon ja kääpiöjoukon Sumuvuorille, missä he ensin todistavat kivijättiläisten taistelua ja yöllä hiidet vangitsevat heidät ja vievät kuninkaansa, Ison hiiden (Barry Humphries), eteen. Bilbo pääsee pakoon ja kohtaa Klonkun (Andy Serkis), joka pudottaa taskustaan kultaisen sormuksen viedessään hiittä syötäväksi. Bilbo ottaa sormuksen ja laittaa sen taskuunsa. Klonkku huomaa hänet ja vaatii heidän pelaavan arvoituspeliä. Bilbon kysyessä mitä hänellä on taskussaan, Klonkku tajuaa Bilbon varastaneen sormuksen ja hyökkää. Laittaessaan sormuksen sormeensa Bilbosta tulee näkymätön ja hän seuraa Klonkkua pois luolasta.


title: Hobitti – Odottamaton matka

text: Gandalf vapauttaa kääpiöt hiisien kynsistä, tappaa Ison hiiden ja he pakenevat vuorelta. Ollessaan näkymätön Bilbo säästää Klonkun hengen säälistä ja liittyy jälleen kääpiöjoukkoon. Örkkipäällikkö Azog Turmelija (Manu Bennett), joka oli tappanut Thrórin ja menettänyt kätensä taistelussa Thorinia vastaan, hyökkää joukkoineen heidän kimppuunsa, ja kääpiöt joutuvat kiipeämään puihin. Thorin haastaa Azogin mutta häviää taistelun ja melkein kuolee, mutta Bilbo estää örkkejä tappamasta häntä. Gandalfin kutsumat kotkat pelastavat joukon ja vievät heidät Otavankalteeseen. Gandalf herättää Thorinin, ja he katsovat kukkulalta näkyvää Ereboria, missä rastaan koputus herättää nukkuvan Smaugin.


title: Etelänkampelat

text: Etelänkampelat ("Achiropsettidae") on kampelakaloihin kuuluva heimo. Heimon lajeja tavataan antarktiselta ja subantarktiselta merialueelta.


title: Etelänkampelat

text: Etelänkampeloiden heimoon kuuluu lähteestä riippuen 3 tai 4 sukua ja 5 tai 6 lajia, muun muassa patagoniankampela ("Achiropsetta tricholepis") Kooltaan etelänkampelalajit ovat 6–60 cm pitkiä. Niiden ruumis on pitkulainen ja erittäin litteä. Silmät sijaitsevat vasemmalla kyljellä. Heimon kalojen kylkiviiva on hyvin kehittynyt ja suora. Pyrstöevä ei ole yhtynyt selkä- ja peräevien kanssa ja rintaevät ovat alkeelliset tai puuttuvat kokonaan. Heimon sukulaisuus muihin kampelakalojen heimoihin on epäselvä, mutta se todennäköisesti on läheisintä sukua rihmakampeloiden ("Samaridae") kanssa.


title: Suomen Taidoliitto

text: Suomen Taidoliitto oli suomalaisten taidoseurojen kattojärjestö. Suomessa taidoa on harrastettu vuodesta 1972 lähtien. Suomen Taidoliitto perustettiin vuonna 1981, ja se toimi kaikkien Suomen taidoseurojen kattojärjestönä 31.12.2013 saakka.


title: Suomen Taidoliitto

text: Vuodesta 2011 Suomen Taidoliitto ry on ollut Suomen Karateliitto ry:n jäsen ja 31.12.2013 Suomen Taidoliiton purkauduttua sen jäsenseurat liittyivät suoraan karateliiton jäsenseuroiksi 1.1.2014 lähtien. Tästä alkaen entinen taidoliitto on muodostanut taidon lajikollegion Suomen Karateliitto ry:ssä. Taidon lajikollegio toimii kaikkien suomalaisten taidoseurojen yhdyssiteenä sekä lajin edunvalvojana Suomessa.


title: Santeri Grönberg

text: Santeri (Aleksanteri) Grönberg (9. marraskuuta 1863 Lapinjärvi – 1930) oli suomalainen kirjailija ja suomentaja.


title: Runopuulaaki

text: Runopuulaaki on Olavi Rytkösen ja Jouni Tossavaisen perustama lavarunokilpailu, joka runoillaan kansainvälisillä Poetry Slam -säännöillä. Ensimmäinen kilpailu järjestettiin vuonna 2000 Kuopiossa. Kilpailu on vakiintunut jokavuotiseksi tapahtumaksi.


title: Runopuulaaki

text: Kuopiosta Runopuulaakin voittaja saa lavarunouden Suomen mestari -tittelin ja hän pääsee edustamaan Suomea Pariisin Bobignyssä järjestettävään Poetry Slam MM-kisoihin.


title: Runopuulaaki

text: 1. Runoilija ilmoittautuu etukäteen kilpailuun tai paikan päällä puoli tuntia ennen kilpailun alkamista.


title: Runopuulaaki

text: 2. Esikarsinnassa ja finaalissa runoilija esiintyy yksin omilla runoillaan.


title: Runopuulaaki

text: 3. Esityksen kesto rajataan kolmeen minuuttiin. Ajan ylityksestä tuomaristo tekee omat arviot.


title: Runopuulaaki

text: 4. Välineistö saa koostua vain mikrofonista ja tekstipaperista, muuta rekvisiittaa tai musiikki ei saa käyttää.


title: Runopuulaaki

text: 5. Ensimmäisen kierroksen esiintymisjärjestys arvotaan.


title: Runopuulaaki

text: 6. Tuomaristo koostuu yleisön viidestä vapaaehtoisesta, puolueettomista ja arvostelukykyisistä henkilöistä, jotka järjestäjä valitsee.


title: Runopuulaaki

text: 7. Yleisöraati arvostelee esitykset 1,0 – 10,0. Ylin ja alin pistemäärä jätetään huomioimatta ja keskimmäiset pisteet lasketaan yhteen. Tasapisteissä karsinnan juontaja päättää jatkoon menijän.


title: Runopuulaaki

text: 8. Toisella kierroksella kilpailee puolet raadin valitsemista runoilijoista. Ensimmäisenä esiintyy vähiten pisteitä saanut.


title: Runopuulaaki

text: 9. Raati valitsee karsinnan kolmannelle kierrokselle kolme kilpailijaa, joiden voittaja valitaan tuomariston päätöksellä.


title: Runopuulaaki

text: 10. Alueellisen karsinnan voittaja pääsee jatkamaan valtakunnalliseen loppukilpailuun.


title: Runopuulaaki

text: 11. Lisäksi toteutetaan ns. keräilyerä, jossa loppukilpailuun valitaan yksi tai useampi kilpailija, järjestäjien harkinnan mukaan.


title: Runopuulaaki

text: 12. Runopuulaakin säännöistä vastaavat yhteistyössä runokarsintojen järjestäjät, Runokukko ja Kuopio Festivals.


title: Runopuulaaki

text: Varsinainen Runopuulaakin 2012 SM-finaali käytiin Kuopiossa, Ravintola Maljassa 26.5.2012. Kahdeksalla paikkakunnalla oli järjestetty karsintoja, joista kaikki eivät ole päässeet mukaan. Keräilyerä järjestettiin alueellisissa karsinnoissa tippuneille ja muillekin runoilijoille 25.5.2012 klo 18.00 Ravintola Maljassa, jolloin kaksi kilpailijaa pääsi vielä SM-finaaliin.


title: Runopuulaaki

text: Vuoden ensikarsinta runoiltiin ensimmäistä kertaa ravintola Salacalassa Kuopion torin laidalla 16.1.2015. Karsinnasta jatkoon selvisi Solja Krapu.


title: Runopuulaaki

text: Päijät-Hämeen seudun karsinta suoritettiin Möysän Essolla Lahdessa perjantaina 23.1. ja Vakka-Suomessa karsittiin Bar Kukassa Turussa torstaina 5.3.2015


title: Runopuulaaki

text: Runopuulaakin 2015 SM-finaali järjestettiin Kuopiossa Peräniemen Kasinolla 23.5.2015. Finaalissa runoili 11 eri puolelta Suomea esikarsinnoista jatkoon päässyttä kilpailijaa. Loppukilpailun voitti AP Kivinen, joka lähtee edustamaan Suomea marraskuussa Poetry Slamin EM-kisoissa Tartossa ja ensi vuonna MM-slameissa Pariisissa.


title: Rombergin testi

text: Rombergin testi on staattista tasapainoa mittaava testi joka on nimetty saksalaisen neurologi Moritz Heinrich Rombergin (1795–1873) mukaan. Testin perusversiossa seisotaan kantapäät yhdessä ja suljetaan silmät. Testin tulosta sanotaan positiiviseksi, jos silmien sulkeminen johtaa tasapainon horjumiseen. Testistä on muitakin versioita. Testiä on käytetty myös tutkittaessa onko joku humalassa tai huumeiden vaikutuksen alaisena.


title: Mylly luovien alojen keskus

text: Mylly on voittoa tavoittelematon Kuopiossa toimiva luovien alojen toimikeskus. Myllystä löytyy 50 ihmisen työpaikka. Myllyn ideana on lisätä toimijoiden tehokkaampaa resurssien käyttöä, edistää työtilaisuuksien syntyä, kehitellä uusia innovaatioita ja edistää alueen matkailua. Mylly sijaitsee Kuopion sataman kupeessa, puiston vieressä Minna Canthin kadula.


title: Mylly luovien alojen keskus

text: Myllyn taustalta löytyy Luovien alojen yhdistys Pro Mylly ry, joka on perustettu 3.8.2009. Yhdistyksen toimenkuvaan kuuluvat tilojen vuokraaminen ja palveluiden tarjoaminen luovien toimialojen yrittäjille ja taiteilijoille. Tavoitteena yhdistyksellä on luovien alojen työtilaisuuksien lisäämisen edistäminen. Vuonna 2012 Pro Myllyn hallituksen puheenjohtajana toimii Santtu Tuomisto, joka myös on Mainostoimisto Aiheen toimitusjohtaja.


title: Mylly luovien alojen keskus

text: Pro Mylly yhdistyksen rahoitus muodostuu pääasiassa vuokralla olevien yrittäjien, taiteilijoiden ja yhdistysten maksamista vuokratuloistaa. Vuokralaiset myös huolehtivat omien tilojensa kunnostamisesta ja ylläpidosta. Yhdistyksen toimijat työskentelevät 1. ja 4. kerroksissa, ja tilat on otettu käyttöön syksyn 2009 aikana. Yhdistystoiminta käynnistyi maaliskuussa 2010.


title: Mylly luovien alojen keskus

text: Myllyssä toimijoina on taiteilijoita, käsityöläisiä, yrityksiä ja yhdistyksiä.


title: Mylly luovien alojen keskus

text: Myllyn toimijat valmistavat muun muassa kierrätysmateriaaleista koruja ja tekstiilituotteita. Myllystä löytyy myös puku-/vaatesuunnittelijoita, keraamikko, media-, valokuva- ja kuvataiteilijoita, erikoispuuseppä, verhoilija sekä elokuvatekijöitä sekä tapahtumayhdistyksiä.


title: Mylly luovien alojen keskus

text: Vuonna 2012 Myllyn vuokralaisiin kuuluivat mm. Anya Productions Oy, Tallistudio, Audiogravity Oy, R-Form, Anti Festival, Fantasiarakenne Oy, Kuopion Roll Risteilyt / Lakeland Lines Oy, Mainostoimisto Aihe Oy, Zand Box Sound, Kuopio Festivals ry, Kuopion seudun käsi- ja taideteollisuus ry / Taito Savo sekä Kuopion kuvataiteilijat ry. Vuokralaistilanne elää koko ajan.


title: Mylly luovien alojen keskus

text:
Mylly on mukana myös Taidetori-tapahtumassa.
Joulutori
Myllyssä järjestettiin vuonna 2011 joulutori-myyjäiset, jota varten käsityöläiset ja taiteilijat olivat valmistaneet koruja, tauluja, taidekirjoja, kierrätystekstiilejä, lahjakortteja, keramiikkaa, käsitöitä jne. Joulutorin yhteydessä Myllyn ensimmäisessä kerroksessa järjestettiin Taitokeskuksen näyttely: Yhdessä sukkuloidut. Joulutori saa jatkoa vuonna 2012.


title: HMS Prometheus (1898)

text: HMS Prometheus oli Britannian Kuninkaallisen laivaston Pelorus-luokan panssarikansiristeilijä.


title: HMS Prometheus (1898)

text: Alus tilattiin Earle's and Companyltä Hullista. Alus laskettiin vesille 20. lokakuuta 1898.


title: HMS Prometheus (1898)

text: Alus myytiin romutettavaksi 1914.


title: HMS Pyramus (1897)

text: HMS Pyramus oli Britannian Kuninkaallisen laivaston ensimmäisessä maailmansodassa palvellut Pelorus-luokan panssarikansiristeilijä.


title: HMS Pyramus (1897)

text: Alus tilattiin Palmers Shipbuilding and Iron Companyltä Jarrowista. Sen köli laskettiin toukokuussa 1896 ja alus laskettiin vesille 15. toukokuuta 1897. Se valmistui 1900.


title: HMS Pyramus (1897)

text: Alus myytiin romutettavaksi 1920.


title: Quantum Holocaust: World Domination

text: Quantum Holocaust: World Domination on suomalaisen death metal -yhtyeen Medeian ensimmäinen studioalbumi, joka on julkaistu omakustanteena vuonna 2006.


title: T. J. McDonald

text: Timothy ”TJ” McDonald, Jr. (s. 26. tammikuuta 1991, Fresno, Kalifornia) on yhdysvaltalainen amerikkalaisen jalkapallon pelaaja, pelipaikaltaan takapuolustaja. Hän pelaa tällä hetkellä NFL-liigan Miami Dolphinsissa.


title: T. J. McDonald

text: McDonaldin isä, Tim McDonald pelasi takapuolustajana NFL:ssä 14 kauden ajan.


title: T. J. McDonald

text: McDonald pelasi yliopistojalkapalloa Etelä-Kalifornian yliopiston joukkueessa, USC Trojansissa.


title: T. J. McDonald

text: Neljättä ja viimeistä vuottaan USC:ssa pelaava McDonald on yksi vuoden 2013 NFL:n varaustilaisuuden parhaista takapuolustajista, ja häntä pidetään mahdollisena ykköskierroksen varauksena. McDonald olisi voinut osallistua jo vuoden 2012 varaustilaisuuteen, mutta päätti yhdessä pelinrakentaja Matt Barkleyn kanssa jatkaa vielä vuoden yliopistossa.


title: Beheenihappo

text: Beheenihappo () on tyydyttynyt rasvahappo, jota esiintyy Moringa oleifera piparjuuripuun-kasvin siementen öljyssä, Pentaclethra-kasvin siementen öljyssä, rapsin öljyssä ja pähkinäöljyssä. Beheenihapon on havaittu nostavan kolesterolin arvoa ihmisessä. Beheenihappoa käytetään myös hiustuotteissa ja kosteustuotteissa.


title: Powerful-luokka (risteilijä)

text: Powerful-luokka oli Britannian kuninkaallisen laivaston ensimmäisen luokan panssarikansiristeilijäluokka. Luokkaan kuului kaksi 1890-luvun puolessa välissä valmistettua alusta.


title: Carl Hirn

text: Carl August Hirn (21. marraskuuta 1886 Säkkijärvi – 16. helmikuuta 1949 Helsinki) oli suomalainen säveltäjä ja musiikkitoimittaja.


title: Carl Hirn

text: Hirnin vanhemmat olivat sahanhoitaja David Herman Hirn ja Hilda Maria Olsoni. Hänen setänsä oli professori Yrjö Hirn. Hirn kävi 9 luokkaa Haminan yhteiskoulua ja opiskeli lyhyesti Helsingin musiikkiopistossa. Hän matkusti 1910 Jean Sibeliuksen suosittelemana Wieniin, missä hän opiskeli yksityisesti musiikinteoriaa, sävellystä ja pianonsoittoa. Wienistä Hirn siirtyi Berliiniin, jossa hän opiskeli "Königliche Akademische Hochschule für Musikissa" sekä yksityisesti.


title: Carl Hirn

text: Kustannusliike Simrock alkoi painaa Hirnin sävellyksiä ja myönsi hänelle myös Brahmsin stipendin. Hirn muutti 1927 Pariisiin, jossa hän säveltämisen ohessa opiskeli yksityisesti. Hän myös kirjoitti saksalaisiin lehtiin Ranskan musiikkielämästä. Pariisissa hän asui taiteilijakaupunginosa Montparnassessa, jonka kaduilla salonkiorkesterit myös esittivät hänen sävellyksiään. Lisäksi hänen teoksiaan soitettiin Berliinin ja Pariisin radioissa. Hirn asui ulkomailla yhteensä yli 20 vuotta. Alussa hän vieraili Suomessa jouluisin ja kesäisin, mutta ennen paluutaan Suomeen vuonna 1933 hän oleskeli ulkomailla yhtäjaksoisesti noin kymmenen vuotta. Hirnin oli tarkoitus vain käydä Suomessa, mutta kiristynyt maailmantilanne ja sota pakottivat hänet jäämään maahan.


title: Carl Hirn

text: Suomessa Hirnin sävellyksiä esittivät konserteissaan Timo Mikkilä ja Taneli Kuusisto. Myös Martti Paavola käytti opetustyössään Hirnin pianokappaleita. Vuonna 1946 Hirnin ystävät ja kustantajat juhlivat säveltäjän kanssa hänen 60-vuotispäiväänsä, joka huomioitiin lehdistössäkin. Hirnin elämäntapa oli boheemi ja hän tuli toimeen hyvin niukasti; hänen mainitaan jopa kärsineen aliravitsemuksesta joutuessaan sairaalaan vähän ennen kuolemaansa vuonna 1949. Säveltämisen ohella Hirn harrasti kirjallisuutta ja maalaustaidetta. Hirn on haudattu Hietaniemen hautausmaalle lähelle taiteilijakukkulaa samaan paikkaan kuin sisarensa, laulaja Marta Axelson o.s. Hirn.


title: Carl Hirn

text: Hirnistä on käytetty usein nimitystä ”salonkisäveltäjä”, jolla on viitattu hänen teostensa pienimuotoisuuteen. Hirnille ominaisin sävellysmuoto oli miniatyyri, jossa hän kehittyi varsin taitavaksi. Leimansa hänen teoksilleen antavat lyyrisyys, impressionistisuus ja ennen kaikkea kosmopoliittisuus – suomalaiskansallisia vaikutteita on havaittavissa vain harvoin. Hirnin sävellyksille on tyypillistä hallittu äänenkuljetus ja tyylikkyys, jotka eivät sulje pois kepeyttä ja leikillisyyttä.


title: Carl Hirn

text: Hirnin sävellyksiä:


title: Khaled Holmes

text: Khaled Holmes (s. 19. tammikuuta 1990 San Diego, Kalifornia) on yhdysvaltalainen amerikkalaisen jalkapallon pelaaja, pelipaikaltaan sentteri. Hän edustaa tällä hetkellä NFL-liigan Indianapolis Coltsia, jota ennen pelasi yliopistojalkapalloa Etelä-Kalifornian yliopiston joukkueessa, USC Trojansissa.


title: Khaled Holmes

text: Holmes pelasi lukiojalkapalloa Mater Dei High Schoolissa, samassa joukkueessa USC:n pelinrakentajan Matt Barkleyn kanssa. Barkleyllä myös oli suuri rooli Holmesin päätöksessä tulla USC:hen. Yliopistouransa hän aloitti sisempänä hyökkäyksen linjamiehenä, mutta siirtyi kaudelle 2011 sentteriksi.


title: Khaled Holmes

text: Holmesin osakkeet hieman laskivat heikon viimeisen yliopistokauden takia, mutta lopulta hänet varattiin Indianapolis Coltsin organisaatioon neljännellä kierroksella, tilaisuuden 121. pelaajana. Holmesin tavoin myös pelinrakentaja Barkley putosi neljännelle kierrokselle, josta hänet valitsi Philadelphia Eagles.


title: Blake-luokka (risteilijä)

text: Blake-luokka oli Britannian kuninkaallisen laivaston ensimmäisen luokan panssarikansiristeilijäluokka, johon kuului kaksi 1880- ja 1890-lukujen vaihteessa valmistettua alusta.


title: Keltapyrstöpiikkimakrilli

text: Keltapyrstöpiikkimakrilli ("Seriola lalandi") on piikkimakrillien heimoon kuuluva kalalaji. Sitä esiintyy kaikkialla maailman lämpimillä valtamerialueilla. Laji voi saavuttaa 250 senttimetrin pituuden, mutta jää usein noin 80-senttimetriseksi. Painavin punnittu yksilö painoi 96,8 kilogrammaa ja vanhin tunnettu yksilö oli 12-vuotias.


title: Keltapyrstöpiikkimakrilli

text: Keltapyrstöpiikkimakrillia käytetään jonkin verran ruokakalana. Sitä käytetään varsinkin sushin ja sashimin valmistuksessa.


title: Keltapyrstöpiikkimakrilli

text: Keltapyrstöpiikkimakrillia kasvatetaan ruokakalaksi Japanissa, Pohjois- ja Etelä-Amerikassa ja Euroopassa.


title: Pagan Federation

text: Pagan Federation on Britanniassa vuonna 1971 perustettu järjestö, joka jakaa tietoa pakanuudesta, edistää uskonnonvapautta ja kampanjoi pakanuuden tunnustamiseksi aidoksi henkiseksi tieksi.


title: Pagan Federation

text: Järjestö toimii eri puolilla Eurooppaa sekä muualla maailmassa ja julkaisee "Pagan Dawn" -lehteä (aikaisemmin nimellä "The Wiccan", vuodesta 1968). Vuonna 2006 rekisteröitiin Pagan Federation International (PFI) Pagan Federationista erilliseksi järjestöksi hoitamaan kansainvälistä toimintaa. Suomessa toiminta alkoi vuoden 2010 alussa.


title: Laura Pellikka

text: Laura Pellikka (s. 9. marraskuuta 1983 Espoo) on suomalainen taidoka, joka edusti vuoteen 2016 saakka helsinkiläistä Yliopiston Taidoa. Nykyään hän edustaa Nummelan Kumakai ry:tä.


title: Laura Pellikka

text: Pellikka aloitti taidouransa vuonna 2005 ja hän on vyöarvoltaan 3. dan.


title: Puristin

text: Puristin voi tarkoittaa seuraavia asioita:


title: Liimapuristin

text: Liimapuristin, arkisemmin vinka, on työkalu, jolla voi puristaa yhteen esimerkiksi kaksi liimattavaa osaa, joiden välissä on liimaa. Tarvittava puristusaika voi olla melko lyhytkin, liimasta riippuen, esim. 30 min, jonka jälkeen rakenne ei lujitu, vaikka puristamista jatkettaisiin. Puristimilla voi liimata isompiakin rakenteita mutta tällöin käytetään useampia puristimia.


title: Liimapuristin

text: Pikapuristimessa puristus voidaan tehdä nopeammin mutta perinteisellä puristimella voidaan puristaa tiukempaan.


title: Pro bono

text: Pro bono (pidempi muoto "Pro bono publico") on latinankielinen lauseke, joka on käännettynä ”yleisen hyvän vuoksi” tai ”hyväntekeväisyydestä”. Erityisesti Pohjois-Amerikassa fraasia käytetään oikeudellisesta avusta, jota annetaan maksutta yleensä varattomille asiakkaille.


title: People’s Choice

text: People’s Choice tai The People’s Choice voi tarkoittaa ainakin seuraavia:


title: Suojalasit

text:
Suojalasit, ovat yleisnimitys joukolle henkilökohtaisia suojaimia, joiden pääasiallisin käyttötarkoitus on suojella silmiä ulkoisilta vaurioilta:
Hyvät suojalasit istuvat hyvin – myös silmälasien kanssa ja ovat käyttäjälleen mukavat (kevyet, pehmustetut, säädettävät, jne.); tarjoavat tilanteeseen nähden riittävän suojan myös epäsuorilta vaaroilta (peittävät silmät kasvoihin asti); eivät huurru eivätkä naarmutu helposti, rajoita näkökenttää taikka aiheuta heijastumia / häikäistymisvaaraa.
Nykyään suojalaseja saa monia eri malleja ja erivärisinä, joitain malleja myös käyttäjän omilla vahvuuksilla valmistettuna. Valtaosa kaupoissa myytävistä suojalaseista on valmistettu polykarbonaatista, joka estää tehokkaasti myös ultraviolettisäteilyä.


title: Pokka (täsmennyssivu)

text: Pokka voi tarkoittaa ainakin seuraavia:


title: The Easybeats

text: The Easybeats oli vuonna 1964 perustettu australialainen rockyhtye. The Easybeats hajosi vuonna 1969 huumeiden ja Vanda-Young tiimin takia. Kaikki viisi perustajajäsentä olivat perheistä, jotka olivat muuttaneet Australiaan Euroopasta: laulaja Stevie Wright (1947–2015) ja rumpali Gordon ”Snowy” Fleet olivat Englannista, komppikitaristi George Young oli kotoisin Skotlannista, kitaristi Harry Vanda ja basisti Dick Diamonde olivat Alankomaista.


title: The Easybeats

text: Yhtyeen tunnetuin hitti oli ”Friday on My Mind” (1966), jonka Hector levytti suomeksi nimellä ”Perjantai on mielessäin” (1974). Muita hittejä olivat ”For My Woman”, ”Good Times” ja ”She's So Fine”.


title: The Easybeats

text: Yhtye perustettiin Villawoodin siirtolaishostellissa (Nykyään Villawoodin vankila), jossa yhtyeen jäsenten perheet viettivät ensimmäiset vuodet Australiassa1960-luvun alusta puoliväliin.


title: Reclaiming

text: Reclaiming on kansainvälinen uuspakanallinen liike, joka korostaa yhteiskunnallista ja ekologista vastuuta sekä tasa-arvokysymyksiä. Sitä edeltäneen järjestön Reclaiming Collectiven perustivat kaksi juutalaistaustaista uuspakanallista naista Starhawk (synt. Miriam Simos) ja Diane Baker vuonna 1980 tarkoituksenaan tutkia ja kehittää feministisiä ja uuspakanallisia emansipatorisia rituaaleja.


title: Reclaiming

text: Nykyisin Reclaiming-liikkeellä on pari tusinaa kommuunia ympäri Yhdysvaltoja, Kanadaa, Eurooppaa ja Australiaa. Reclaiming järjestää viikon mittaisia ”Witch Camps” -nimellä tunnettuja kursseja, joilla opetetaan perusasioita muun muassa magiikasta ja rituaaleista. Suomessa rekisteröitiin Reclaiming Finland ry vuonna 2007.


title: Brian Willsie

text: Brian Willsie (s. 16. maaliskuuta 1978 London, Ontario, Kanada) on kanadalainen jääkiekkoilija, joka pelaa SHL-joukkue Örebro HK:ssa. Hän on pelipaikaltaan laitahyökkääjä, mutta osaa pelata myös keskellä Willsien vahvuuksiin kuuluu kahden suunnan pelaaminen, työmoraali, asenne ja laukaus. Hänen heikkouksiin kuuluu laukauksen säästely sekä voiman ja aggressiivisuuden puute, mikä on estänyt Willsietä nousemasta isoon rooliin NHL:ssä. Hän on pelannut aiemmin NHL:ssä yhteensä 381 runkosarjaottelua tehopistein 52+57=109 ja keräten 217 jäähyminuuttia sekä kymmenen playoff-ottelua tehopistein 1+1=2 ja keräten neljä jäähyminuuttia.


title: Brian Willsie

text: Willsie kasvoi pienessä Belmontin kaupungissa, Ontariossa. Hän pelasi siellä kevääseen 1994 saakka Belmont Bombers-joukkueessa, jonka jälkeen Willsie vietti kauden 1994–1995 St. Thomas Starsin joukkueessa, WOHL:ssä. OHL-joukkue Guelph Storm varasi hänet 17. pelaajana kesällä 1995. Tulokaskausi 1995–1996 toi Willsielle OHL:n runkosarjassa 34 tehopistettä. Colorado Avalanche varasi hänet 146. pelaajana .


title: Brian Willsie

text: Kaudella 1996–1997 Willsie teki kaksi kertaa enemmän tehopisteitä kuin edellisellä kaudellaan; hän sijoittui tehoilla 37+31=68 Stormin sisäisessä maalipörssissä toiseksi Brian Wesenbergin kanssa ja sijoittui sisäisessä pistepörssissä kolmanneksi. Kevään 1997 pudotuspeleissä Willsie oli 15 osumallaan joukkueen paras maalintekijä ja jakoi koko OHL:n maalipörssin toisen sijan Oshawa Generalsin Ryan Lindsayn kanssa. Kaudella 1997–1998 hän voitti tehoilla 45+31=76 Stormin sisäisen piste- ja maalipörssin. Willsie sijoittui koko OHL:n maalipörssissä neljänneksi. Willsie oli joukkueen paras maalintekijä myös kevään 1998 pudotuspeleissä yhdeksällä osumallaan. Hän voitti kauden päätteeksi OHL:n mestaruuden ja valittiin liigan ensimmäiseen tähdistökentälliseen. Willsie valittiin myös CHL:n kolmanteen tähdistökentälliseen.


title: Brian Willsie

text: Kaudeksi 1998–1999 Willsie siirtyi Colorado Avalanchen organisaatioon. Hän pelasi ensimmäisen sopimuskautensa kuitenkin kokonaan AHL-joukkue Hershey Bearsissa. Kaudella 1999–2000 Willsie debytoi NHL:ssä. Hän pelasi ensimmäisen ja kauden ainoaksi jääneen NHL-ottelunsa 9. tammikuuta 2000 Chicago Blackhawksia vastaan. Willsie pelasi taas seuraavan kauden 2000–2001 kokonaan Bearsissa, jonka paras maalintekijä hän oli kevään 2001 pudotuspeleissä seitsemällä osumallaan. Kauden 2001–2002 Willsie pelasi puolestaan kokonaan NHL:ssä, jossa varsinainen tulokaskausi toi 56 runkosarjaottelussa tehot 7+7=14 sekä neljässä playoff-ottelussa yhden syöttöpisteen. Kauden 2002–2003 Willsie pelasi taas suurimmaksi osaksi farmissa; hän pelasi kauden aikana NHL:ssä 12 runkosarja- ja kuusi playoff-ottelua.


title: Brian Willsie

text: Lokakuussa 2003 Washington Capitals nappasi Willsien waiver-draftissa riveihinsä. Hän pelasi koko kauden 2003–2004 NHL:ssä. Willsien kausi jäi kuitenkin vain 49 ottelun mittaiseksi aivotärähdyksen takia. Heinäkuussa 2004 hän teki vuoden mittaisen ja 450 000 dollarin arvoisen jatkosopimuksen Capitalsin kanssa. Willsie aloitti slovenialaisessa Olimpija Ljubljanassa. Hän palasi kuitenkin kesken kauden, joulukuussa 2004 Pohjois-Amerikkaan ja vietti loppukauden Capitalsin farmijoukkue Portland Piratesissa, jonka paras maalintekijä ja toiseksi paras pistemies Willsie oli tehtyään 53 runkosarjaottelussa tehot 24+17=41.


title: Brian Willsie

text: Willsie teki kaudella 2005–2006 läpimurtonsa NHL:ssä ja liigan yhden kauden piste-ennätyksensä tehtyään kauden kaikissa 82 runkosarjaottelussa tehot 19+22=41, joilla hän oli Capitalsin neljänneksi paras pistemies. Heinäkuussa 2006 Willsie teki vapaana agenttina kaksivuotisen sopimuksen Los Angeles Kingsin kanssa. Toisella kaudellaan 2007–2008 hän jäi kuitenkin lähinnä "extrahyökkääjäksi" ja pelasi vain 53 runkosarjaottelua. Kaudeksi 2008–2009 Willsie pelasi vuoden mittaisella sopimuksella Colorado Avalancheen. Hän pelasi osan kaudestaan myös farmijoukkue Lake Erie Monstersissa ja sai tililleen 42 NHL-ottelua. Kesäkuussa 2009 Willsie teki vuoden mittaisen jatkosopimuksen Avalanchen kanssa.


title: Brian Willsie

text: Kauden 2009–2010 Willsie pelasi lähes kokonaan Lake Erie Monstersissa, toimi joukkueen kapteenina ja oli tehoilla 26+31=57 joukkueen paras maalintekijä ja kolmanneksi paras pistemies. Hän teki 26 osumallaan myös Monstersin uuden seurakohtaisen yhden kauden maaliennätyksen, johon on yltänyt myös Matt Ford seuraavalla kaudella. Willsie pelasi kauden aikana neljä NHL-ottelua.


title: Brian Willsie

text: Heinäkuussa 2010 Willsie teki vuoden mittaisen ja kaksisuuntaisen sopimuksen Washington Capitalsin kanssa. Hän pelasi kauden 2010–2011 lähes kokonaan sen farmijoukkue Hershey Bearsissa. Willsie jakoi 30 osumallaan joukkueen sisäisen maalipörssin voiton Kyle Greentreen kanssa ja sijoittui sisäisessä pistepörssissä toiseksi 68 tehopisteellään. Hän pelasi kauden aikana yhden NHL-ottelun tehden siinä syöttöpisteen. Kaudeksi 2011–2012 Willsie siirtyi vuoden mittaisella ja kaksisuuntaisella sopimuksella Montréal Canadiensin organisaatioon. Hän pelasi kuitenkin koko kauden sen farmijoukkue Hamilton Bulldogsissa, jonka sisäisen piste- ja syöttöpörssin Willsie voitti tehoilla 18+26=44.


title: Brian Willsie

text: Kaudeksi 2012–2013 Willsie siirtyi vuoden mittaisella sopimuksella SM-liigajoukkue Turun Palloseuraan. Hänen sopimuksensa sisälsi 22. syyskuuta asti kestävän try-outin. Willsie loukkasi polvensa kolmannessa European Trophy -harjoitusottelussa jouduttuaan Tapparan Tuukka Mäntylän taklaamaksi. Hän palasi kaukaloihin TPS:n kolmanteen SM-liigaotteluun 19. syyskuuta 2012 JYPiä vastaan. Willsie valittiin otteluun loukkaantuneen Ville Vahalahden tilalle TPS:n kapteeniksi, vaikka hän pelasi ensimmäistä SM-liigaotteluaan ja oli vielä try-outilla. Koejaksonsa päätyttyä Willsie sai jatkaa joukkueessa. Hän toimi TPS:n kapteenina kuuden ottelun ajan aina Vahalahden toipumiseen saakka. Kaikkiaan Willsie teki kauden aikana SM-liigassa 48 runkosarjaottelussa tehot 24+11=35, joilla hän oli TPS:n paras maalintekijä ja toiseksi paras pistemies Marko Anttilan jälkeen. Willsie sijoittui koko SM-liigan maalipörssissä kolmanneksi ja 105 minuutillaan jäähypörssissä seitsemänneksi. Helmikuun 2013 puolivälissä hän siirtyi National League A:n siirtotakarajalla sveitsiläisjoukkue Kloten Flyersin riveihin. Willsie teki samalla kuitenkin vuoden mittaisen jatkosopimuksen TPS:n kanssa kaudeksi 2013–2014.


title: Brian Willsie

text: Willsie aloitti kauden 2013–2014 7. lokakuuta 2013 asti kestäneellä lainasopimuksella KHL:n kroatialaisessa tulokasjoukkue Medveščak Zagrebissa. Hän oli TPS:n sisäisessä pistepörssissä kolmantena tehoilla 11+14=25, kunnes Willsie siirtyi siirtotakarajalla, helmikuussa 2014 loppukaudeksi SHL-joukkue Örebro HK:hon. Hänen siirtonsa taustalla oli TPS:n heikko kausi ja myös Willsien oma halu siirtyä muualle pelaamaan. Hänen kauteensa TPS:ssä mahtui myös kuukauden mittainen sairausloma Willsien saatua aivotärähdyksen Pelicansin Tommi Paakkolanvaaran taklauksesta marraskuussa 2013.


title: Brian Willsie

text: Willsie pelasi alle 20-vuotiaiden MM-kilpailuissa vuonna 1998.


title: Instrumentaalirock

text: Instrumentaalirock on rock-musiikkia, jossa ei ole laulua. Instrumentaalirock oli suosituimmillaan 1950-luvun puolestavälistä 1960-luvun puoleenväliin. 1950-luvun esimerkkejä levyinä ovat The Champsin "Tequila", Duane Eddyn "Rebel Rouser" ja Link Wrayn "Rumble". 1960-luvulla tunnetuin instrumentaaliyhtye oli Cliff Richardin The Shadows, jonka tekemää musiikkia kutsuttiin Suomessa rautalangaksi. Sitä edusti muun muassa The Sounds, joka oli tunnettu levytyksestään "Emma".


title: Pokka

text: Pokka on kylä Kittilän kunnassa, Suomen Lapissa. Kylä sijaitsee Kittilän ja Inarin välisen seututien 955 varrella Kitisen kohdalla.


title: Pokka

text: Kylän lähistöllä sijaitsee Puolustusvoimien valtakunnallinen Hukkakeron massaräjäytysalue. Pokka on tunnettu myös matkailusta. Pokan Kyläyhdistys ry on kylässä toimiva kylän kehittämiseen tähtäävä yhdistys. Noin kolme kilometriä kylän kaakkoispuolella sijaitsee pieni lentokenttä.


title: Pokka

text: 28. tammikuuta 1999 Pokassa mitattiin Suomen historian matalin lämpötila, −51,5 °C. Pokassa asuu vakituisesti nykyään yhdeksän ihmistä (2018).


title: Vantaan nuorisovaltuusto

text:
Vantaan nuorisovaltuusto (Nuva) on lasten ja nuorten edunvalvojaelin, jolla on läsnäolo- ja puheoikeus Vantaan kaupunginvaltuuston kokouksissa. Vantaalla toimivalla Nuvalla on edustajia kaikissa lautakunnissa tarkastus- ja vaalilautakuntaa lukuun ottamatta. Lisäksi Vantaan nuorisovaltuusto on edustettuna useissa kaupungin työryhmissä ja hankkeissa, ja siten nuoret ovat päässeet vaikuttamaan esimerkiksi opetussuunnitelman toteutukseen Vantaalla. Nuorisovaltuutetut kävivät myös Vantaan aluetoimikuntien kokouksissa ennen niiden uudistamista aluetyöryhmiksi vuonna 2017.
Nuorisovaalit järjestetään kahden vuoden välein syksyisin. Äänestys suoritetaan vantaalaisissa oppilaitoksissa. Jokaisella 13-19-vuotiaalla vantaalaisella nuorella on äänioikeus. Vaaleilla valitaan yhteensä kolmekymmentä nuorta, joista kaksikymmentä on varsinaisia edustajia ja loput varalla. Kaikilla nuorisovaltuutetuilla on kuitenkin läsnäolo- ja puheoikeus kokouksissa. Tosin äänioikeutta varaedustajilla ei ole.


title: Vantaan nuorisovaltuusto

text:
Nuorisovaltuuston tärkein tehtävä on vantaalaisten lasten ja nuorten edunvalvonta. Nuorisovaltuusto seuraa kaupungissa tapahtuvaa nuoria koskevaa päätöksentekoa ja pyrkii jo valmisteluvaiheessa vaikuttamaan niin, että tehdyt päätökset ovat nuorien kannalta hyviä ja toimivia.
Nuorisovaltuusto pyrkii toiminnallaan lisäämään kaikkien nuorten yhteiskunnallista aktiivisuutta. Nuva kannustaa nuoria vaikuttamaan omalla tavallaan ja korostaa suoran demokraattisen vaikuttamisen ja vaaleissa äänestämisen merkitystä. Keskeisimpiä tapahtumia nuorten aktivoimiseksi ovat nuorisovaltuustovaalit ja vuosittain järjestettävä "Vaikuttaja"-päivä.
Nuorisovaltuusto järjesti vuosittaisin nuorille suunnatun musiikkitapahtuman "Nuva On The Rocksin". Nuva On The Rocks antaa vantaalaisille bändeille mahdollisuuden esiintyä suurelle joukolle.


title: Vantaan nuorisovaltuusto

text: Nuorisovaltuusto kokoontuu varsinaisesti kerran kuukaudessa yleensä tiistaisin Vantaan kaupungintalolla. Toimikunnilla puolestaan on tapaamisia keskimäärin joka toinen viikko. Nuorisovaltuusto on perustanut kolme eri toimikuntaa, joita ovat yhteistyö-, viestintä- ja tapahtumatoimikunta.


title: Vantaan nuorisovaltuusto

text:
Vantaan kaupunginhallitus sai esityksen nuorisovaltuuston perustamiseen liittyen Vapaa-ajan lautakunnalta 19.5.1999. Asiaa oli valmistellut sivistystoimen työryhmä. Kyseisen työryhmän keskeisenä tehtävänä oli pohtia nuorisovaltuuston ikäjakautumaa, vaalipiiriä, alueellisuuden huomioimista sekä sitä menettelytapaa, jolla nuorisovaltuuston jäsenet valitaan.
Kaupunginhallitus päätti puheenjohtajan esityksestä perustaa Vantaalle nuorisovaltuusto 1.1.2000 alkaen. Esityksen ensimmäisessä kohdassa päätettiin myös, että ensimmäinen kausi kestää kaksi vuotta ja päättyy 31.12.2001. Hallituksen esityksessä todettiin että ensimmäiset nuorisovaltuustovaalit toimeenpanee sivistystoimi.


title: Vantaan nuorisovaltuusto

text: Vantaan nuorisovaltuusto oli ensimmäinen Suomessa, joka sai läsnäolo- ja puheoikeuden kaupunginvaltuuston kokouksiin. Vantaan nuva on myös ensimmäinen nuorisovaltuusto, joka laati itselleen strategian. Strategia laadittiin vuonna 2011 ja sitä päivitetään kausittain nuorisovaltuuston tahtotilan mukaisesti. Strategiassa esiintyvät nuorisovaltuuston yksitoista ainutlaatuista arvoa, joita ovat muun muassa avoimuus ja suvaitsevaisuus.


title: Magnetostaattinen kaiutin

text:
Magnetostaattinen kaiutin on sähköstaattisen kaiuttimen tyyppinen kaiutin mutta siinä ei käytetä korkeita jännitteitä. Kalvon liike perustuu magnetismiin mutta perinteisestä kaiutinelementistä poiketen, sähkömagneettina toimiva johdin kiertää kauttaaltaan tasomaisessa rakenteessa.
Samoin, tasomainen rakenne on miltei täynnä magneetteja.
Magnetostaattinen kaiutin on rakenteeltaan yleensä levymäinen, kapea ja korkeahko dipolikaiutin. Sitä muistuttavat äänenlaadultaan sähköstaattiset paneelikaiuttimet. Dipolikaiuttimen etuna on, että kuuntelutila ei väritä ääntä kovin paljoa kaiuttimen suuren suuntaavuuden takia. Haittapuolena on se että dynamiikkaa kadotetaan sitä enemmän, mitä matalempaa taajuutta soitetaan, mutta jakosuotimella asiaa voi auttaa. Siksi rakenteeseen on toisinaan yhdistetty subwoofer tai bassokaiutin, jotta matalat taajuudet toistuvat paremmin. Impedanssiltaan magnetostaattinen kaiutin voi olla pieni joten vahvistimen on suotavaa kyetä ohjaamaan matalaa impedanssia.


title: Magnetostaattinen kaiutin

text: Äänenlaadultaan kaiutin on arvostettu.


title: Teollisuuspatruuna

text: Patruunaksi kutsutaan tehdaslaitoksen, ruukin tai kartanon omistajaa tai isäntää. Teollisuuspatruuna on yhdyssana sanoista teollisuus ja patruuna, ja tarkoittaa siis teollisuusyrityksen omistajaa. Muita nimityksiä patruunalle ovat ruukinisäntä ja ruukinpatruuna. Sanan "patruuna" alkuperä on latinankielinen sana "pater" (tarkoittaa "isä").


title: Teollisuuspatruuna

text: Teollisuuspatruuna toimii perinteisesti metalli- tai sahateollisuuden alan laitoksen johdossa. Kuuluisia teollisuuspatruunoita Suomessa ovat olleet muun muassa Nils Ludvig Arppe, Gilbert von Rettig ja G. A. Serlachius.


title: Jääkiekko talviolympialaisissa 2002 – miesten kokoonpanot

text: Ville Peltonen oli alun perin valittu joukkueeseen, mutta jäi lopulta pois olkapäävamman vuoksi, tilalle tuli Niklas Hagman.


title: Tărgovišten alue

text: Tărgovišten alue () on yksi Bulgarian alueista. Se sijaitsee maan koillisosassa ja se on jaettu viiteen kuntaan.


title: Janne Saksa

text: Janne Saksa on suomalainen musiikkituottaja ja musiikin monitoimimies, joka on toiminut Hämeenlinnan musiikkimaailmassa 1990-luvun alusta lähtien. Hän on tuottanut mm. Mokoman albumeita, sekä vieraillut erinäisten yhtyeiden kappaleilla taustalaulajana.


title: Janne Saksa

text: Saksa on Hämeenlinnassa sijaitsevan Sound Supreme -studion johtohahmo.


title: Janne Saksa

text: Amoral


title: Janne Saksa

text: Battlelore


title: Janne Saksa

text: Black Bile


title: Janne Saksa

text: Dominia


title: Janne Saksa

text: Malummeh


title: Janne Saksa

text: Manitou


title: Janne Saksa

text: Mokoma


title: Janne Saksa

text: Murena


title: Janne Saksa

text: MyGRAIN


title: Janne Saksa

text: Naildown


title: Janne Saksa

text: Pain Confessor


title: Janne Saksa

text: Ripsipiirakka


title: Janne Saksa

text: Rotten Sound


Janne Saksa


title: Janne Saksa

text: Total Devastation


title: Janne Saksa

text: Turisas


title: Televisiotuotannon komentokieli

text: Komentokieli on televisiotuotannossa työryhmän kesken käytetty ammattilaiskieli, joka koostuu lyhyistä komentosanoista, termeistä ja koodikielestä, joka sisältää paljon lyhenteitä, mm. kuvakokolyhenteitä. Komentokielen on oltava lyhyttä ja tehokasta, jotta tuotanto etenisi sujuvasti.


title: Televisiotuotannon komentokieli

text: Komentokielen hallinta on välttämätöntä erityisesti television monikameratuotannossa. Komentokieltä käyttävät etupäässä ohjaaja ja kuvaussihteeri. Tv-studion tai ulkotuotantoauton ohjaamossa komentokieltä voi käyttää myös videomikseri. Kuvausvalmista käsikirjoitusta toteutettaessa kuvaussihteeri varoittaa seuraavat tapahtumat, esimerkiksi kuvat ja äänet, ja ohjaaja komentaa toiminnon käyntiin sekä antaa lisäohjeita. Kun ohjaus improvisoidaan eikä kuvakäsikirjoitusta ole, ohjaaja myös varoittaa.


title: Televisiotuotannon komentokieli

text: Kuvakäsikirjoitus perustuu ns. kahdeksan kuvan järjestelmään, missä jokainen kuvakoko on määritelty. Lisäksi kameran liikkeet ja objektiivin muutokset on kirjattu etukäteen kuvasuunnitelmaan. Kameramiehillä on edessään kameralistat, joihin jokainen etukäteen suunniteltu kuva on merkitty . Esimerkiksi PLK on puolilähikuva ja PK on puolikuva henkilöstä.


title: Televisiotuotannon komentokieli

text: Esimerkkejä kuvaussihteerin varoituksista ja ohjaajan komennoista:


title: Televisiotuotannon komentokieli

text: Komentokieltä voidaan käyttää myös tuotannon eri toimipisteitten sisällä. Kuvaaja ohjaa kameramiehiä ja valaisijoita, äänisuunnittelija tai miksaava äänitarkkailija komentaa äänitarkkailijoita.


title: Televisiotuotannon komentokieli

text: 2000-luvulla kuvaussihteeriä alettiin yleisesti kutsua tuotantokoordinaattoriksi.


title: Televisiotuotannon komentokieli

text: Ohjaamon pöydässä joko tv-studiossa tai ulkotuotantoautossa on mikrofoni tai kaksi, joitten välityksellä ohjaajan ja kuvaussihteerin komentokieli välittyy tuotantotiimille. Pöydässä sijaitsevat lisäksi komentojen valintakytkimet eri tuotantopisteisiin tai tuotantotiimille. Näitä ovat mm. kuvaaja, kamerat, studio-ohjaaja, kuva- ja valaistustarkkaamo, äänitarkkaamo, käyttömestari, esiintyjien nappikuulokkeet, kuvanauhoitus, graafikko, seurantaheittimet ja PA-pöytä eli saliäänimikseri.


title: Televisiotuotannon komentokieli

text: Kameramiehet ja studio-ohjaaja kuulevat komennot omista kuulokkeistaan ja he voivat puhua kuulokemikrofonin välityksellä ohjaamoon. Äänitarkkaamossa on komentokaiutin ja mikrofoniyhteys, studiossa työskentelevillä äänitarkkailijoilla on kuulokkeet ja mikrofoni, joilla he ovat yhteydessä äänisuunnittelijaan tai ääntä miksaavaan äänitarkkailijaan. Kuva- ja valaistustarkkaamossa on komentokaiutin ja mikrofoniyhteys. Valaisijat ovat yhteydessä kuvaajaan omilla kuulokkeillaan ja mikrofoneilla.


title: Televisiotuotannon komentokieli

text: Yksikameratuotannossa komentokieli on paljon yksinkertaisempaa, koska tavallisesti otetaan kuva kerrallaan, ja jokaisen kuvan jälkeen ohjaajalla on mahdollisuus neuvotella kuvaajan ja tuotantotiimin kanssa. Yksikameratuotannossakin käytetään tavallisesti ns. kahdeksan kuvan järjestelmää.


title: James Newton Howard

text: James Newton Howard (s. 9. kesäkuuta 1951) on yhdysvaltalainen, ennen kaikkea elokuvamusiikistaan tunnettu säveltäjä. Hän on tehnyt musiikkia yli sataan elokuvaan ja saanut kahdeksan Oscar-ehdokkuutta.


title: James Newton Howard

text: Howard on tehnyt yhteistyötä ohjaaja M. Night Shyamalanin kanssa aina elokuvasta "Kuudes aisti" (1999) asti. Muita Howardin tunnetuimpia teoksia ovat muun muassa yhdessä Hans Zimmerin kanssa tuotetut soundtrackit Christopher Nolanin elokuviin "Batman Begins" (2005) ja "Yön ritari" (2008). Howard ei jatkanut säveltäjänä enää Nolanin kolmannessa Batman-elokuvassa "Yön ritarin paluu" (2012), sillä hänen mukaansa Zimmer ja Nolan olivat saavuttaneet niin hyvän yhteisymmärryksen elokuvan" Inception" (2010) teossa, että hän olisi tuntenut itsensä ”kolmanneksi pyöräksi”. Sen jälkeen Howard on säveltänyt musiikkia useisiin suuren budjetin elokuviin, kuten "Green Lantern" (2011), "Nälkäpeli" (2012), "Lumikki ja metsästäjä" (2012), "Medusan perintö" (2012), "Nälkäpeli – Vihan liekit" (2013) ja "Maleficent – Pahatar" (2014).


title: Lignoseriinihappo

text: Lignoseriinihappo tai tetrakosaanihappo on tyydyttynyt rasvahappo. Yhdistettä esiintyy puun tervassa, Cerebrosideissa ja maapähkinäöljyssä. Yhdistettä myös tuotetaan sivutuotteena ligniinin tuotannossa. Lignoseriinihaposta voidaan tuottaa lignoseryylialkoholia.


title: Itsenäisten valtioiden yhteisön jääpallomaajoukkue

text: Itsenäisten valtioiden yhteisön miesten jääpallomaajoukkue edusti Itsenäisten valtioiden yhteisöä jääpallon miesten maaotteluissa vuonna 1992, sen jälkeen kun Neuvostoliiton miesten jääpallomaajoukkue oli lakkautettu. Venäjällä oli IVY:n maajoukkueen rinnalla samanaikaisesti myös oma maajoukkueensa.


text: 1992 IVY:n jääpallomaajoukkue osallistui Russian Government Cupiin Krasnojarskissa, jossa se sijoittui kolmanneksi Ruotsin ja Venäjän jälkeen. IVY ei osallistunut tämän jälkeen enää muihin jääpallokilpailuihin, ja Russian Government Cupin ottelut jäivät sen ainoiksi maaotteluiksi.


title: Lalonde Gordon

text: Lalonde Gordon (s. 25. marraskuuta 1988) on trinidadtobagolainen pikajuoksija, kaksinkertainen olympiamitalisti.


title: Lalonde Gordon

text: Gordon sai pronssia Mayagüezin vuoden 2010 Keski-Amerikan ja Karibian kisojen 4 × 400 metrin viestissä. Seuraavana vuonna hän kuului Trinidad ja Tobagon pitkän viestin hopeajoukkueeseen samalla paikkakunnalla järjestetyissä Keski-Amerikan ja Karibian yleisurheilumestaruuskilpailuissa. Istanbulin sisäratojen MM-kilpailuissa 2012 hän juoksi avausosuuden pronssia saaneessa kotimaansa 4 × 400 metrin viestijoukkueessa.


title: Lalonde Gordon

text: Gordon sai Lontoon olympialaisissa 2012 pronssia sekä 400 metrin juoksussa ennätyksellään 44,52 että 4 × 400 metrin viestissä, jossa hän juoksi ensimmäisen osuuden maansa ennätyksen 2.59,40 tehneessä Trinidad ja Tobagon joukkueessa. Hän saavutti Keski-Amerikan ja Karibian mestaruuskilpailuissa 2013 hopeaa 200 metrillä. Moskovan MM-kilpailuissa 2013 hän juoksi 4 × 400 metrin viestissä kuudenneksi sijoittuneessa maansa joukkueessa. 200 metrillä hän karsiutui välierissä.


title: Lalonde Gordon

text: Gordon sijoittui Sopotin sisäratojen MM-kilpailuissa 2014 viidenneksi 400 metrillä. Viestijuoksun MM-kilpailuissa hän sai 4 × 400 metrillä pronssia. Saman vuoden Glasgow'n Kansainyhteisön kisoissa hän sai pronssia sekä 400 metrillä ajalla 44,78 että 4 × 400 metrin viestissä.


title: Lalonde Gordon

text: Gordon voitti NACAC:n (Pohjois- ja Keski-Amerikan sekä Karibian maiden) mestaruuden 400 metrin juoksussa 2015. Hän juoksi toisen osuuden hopeaa saaneessa Trinidad ja Tobagon 4 × 400 metrin viestijoukkueessa Pekingin MM-kilpailuissa 2015. 400 metrillä hän karsiutui välierissä.


title: Lalonde Gordon

text: Gordon juoksi Portlandin MM-hallikilpailuissa 2016 toisen osuuden pronssia saaneessa Trinidad ja Tobagon viestijoukkueessa. 400 metrillä hän sijoittui kuudenneksi. Rio de Janeiron olympialaisissa 2016 hän karsiutui 400 metrin välierissä. Lontoon MM-kilpailuissa 2017 hän juoksi ankkuriosuuden Trinidad ja Tobagon voittaessa 4 × 400 metrin viestin maailmanmestaruuden. 400 metrillä hän karsiutui välierissä.


title: Kevin Mirallas

text: Kevin Antonio Mirallas (s. 5. lokakuuta 1987 Liège, Belgia) on belgialainen jalkapalloilija, pelipaikaltaan vasen tai oikea laitahyökkääjä. Hän edustaa Englannin Valioliigassa pelaavaa Everton FC:tä.


title: Kevin Mirallas

text: Mirallas on pelannut Belgian maajoukkueessa 60 ottelua ja tehnyt niissä kymmenen maalia.


title: Mallatunturit

text: Mallatunturit on Enontekiön kunnassa Kilpisjärven pohjoisrannalla sijaitseva kahden huipun muodostama tunturiryhmä. Ne kuuluvat vuonna 1938 perustettuun Mallan luonnonpuistoon. Mallatunturien alue rauhoitettiin ensimmäisen kerran jo Venäjän vallan aikana 1916.


title: Mallatunturit

text: Tuntureista matalampi, "Pikku-Malla", nousee Kilpisjärvestä muodostaen järveen työntyvän niemen. Korkeampi "Iso-Malla" sijaitsee Pikku-Mallan luoteispuolella. Pikku-Mallan korkeus merenpinnasta on 738 metriä ja Iso-Mallan 942. Suomen ja Norjan välinen raja kulkee Iso-Mallan pohjois- ja luoteisrinteiden kautta. Koillisrinteellä on pieni Mallajärvi.


title: Mallatunturit

text: Tuntureiden välistä Mallan luonnonpuiston halki kulkee vuonna 1993 avattu yhteispohjoismainen Kalottireitti-niminen vaellusreitti.


title: Abandon All

text: Abandon All on suomalaisen death metal -yhtyeen Medeian kolmas studioalbumi, joka on julkaistu vuonna 2011.


title: Abandon All

text: Albumi nousi Suomen virallisen listan sijalle 11.


title: Oscar Lindberg

text: Oscar Lindberg (s. 29. lokakuuta 1991 Skellefteå, Ruotsi) on ruotsalainen jääkiekkoilija ja maailmanmestari, joka pelaa NHL-joukkue Vegas Golden Knights organisaatiossa. Lindberg on pelipaikaltaan keskushyökkääjä, mutta osaa pelata myös laidassa. Hänen vahvuuksiinsa kuuluu kahden suunnan pelaaminen, nopeus, tekniset taidot, pelinrakentaminen ja aloittaminen. Lindberg ei ole kuitenkaan kovin fyysinen.


title: Oscar Lindberg

text: Lindberg on Skellefteå AIK:n kasvatti. Hän oli kaudella 2007–2008 sen J18-joukkueen paras pistemies J18 Elitissä ja J18 Allsvenskanissa, joista jälkimmäisessä jaetulla sisäisen pistepörssin kärkisijalla. Seuraavalla kaudella, kevään 2009 pudotuspeleissä Lindberg jakoi Skellefteån sisäisen pistepörssin voiton Adam Petterssonin kanssa. Hän voitti J18 Allsvenskanin hopeaa. Suurimman osan kaudesta 2008–2009 Lindberg pelasi kuitenkin Skellefteån J20-joukkueessa, jonka paras pistemies, maalintekijä ja syöttäjä hän oli tehoilla 14+19=33.


title: Oscar Lindberg

text: Kaudella 2009–2010 Lindberg debytoi Elitserienissä, jossa tulokaskausi toi hänelle 36 runkosarjaottelussa tehot 1+1=2 sekä kymmenessä playoff-ottelussa kaksi maalia. Noin puolet kaudestaan Lindberg pelasi vielä Skellefteån J20-joukkueessa, jonka paras pistemies ja syöttäjä hän oli tehoilla 14+23=37. Huhtikuussa 2010 Lindberg teki kolmivuotisen jatkosopimuksen Skellefteån kanssa. Phoenix Coyotes varasi hänet toisella kierroksella 57. pelaajana . Samana kesänä Lindbergin varasi myös Spartak Moskova .


title: Oscar Lindberg

text: Kaudella 2010–2011 Lindberg teki Elitserienissä 41 runkosarjaottelussa tehot 5+9=14 ja 18 playoff-ottelussa tehot 3+4=7. Lindberg voitti kauden päätteeksi Elitserien-hopeaa. Toukokuussa 2011 Phoenix Coyotes kauppasi hänen oikeudet New York Rangersiin vaihdossa Ethan Werekiin. Kaudella 2011–2012 Lindberg pelasi myös viisi ottelua lainalla HockeyAllsvenskan-joukkue Sundsvall Hockeyssä tammikuussa 2012. Hän voitti kauden päätteeksi taas Elitserien-hopeaa.


title: Oscar Lindberg

text: Kesäkuussa 2012 Lindberg teki kolmivuotisen tulokassopimuksen New York Rangersin kanssa, mutta hän pelasi vielä kauden 2012–2013 lainalla Skellefteåssa. Lindberg teki Elitserienin yhden kauden piste-ennätyksensä tehoilla 17+25=42, joilla hän oli joukkueen kolmanneksi paras pistemies. Hän jakoi myös kevään 2013 pudotuspelien pistepörssin kärkisijan neljän muun pelaajan kanssa tehoilla 4+8=12. Lindberg voitti kauden päätteeksi Ruotsin-mestaruuden ja palkittiin pudotuspelien arvokkaimpana pelaajana Stefan Liv Memorial Trophylla.